bir u bir\nбирЭсингизда бўлса,Қўйлиқдаги Макро гипермаркети ўрнида эски буюм бозори бор эди. Бу воқеа бўлганига йигирма йилдан ошди. Ўшанда сийгим қистаб кетгач,бозордан чиқиб, қурилиши тугалланмаган бинонинг олдига бориб сийиб бўлгач,шимимнинг молниясини кўтариб, орқага бурилиб кетаётиб, чапга қарасам,бир қозоқ хотин сийиб бўлиб иштонини кияётган экан. Омини кўролмадим-у, бироқ тоғорадай кўтини кўриб қолдим. Бир вақт ўша хотин менга ёпишиб кетди: нега мени пойладинг?. Мен пойламаганимни айтдим.Йўқ,қани тушунса, мен у,десам,бу деди, бу десам у деди. Охири шартта қўтоғимни (омини ўйлаб туриб кетганди) чиқариб кўрсатиб дедим:Мана, бир-у бир бўлди. Ҳалиги хотин индамай кетиб қолди. Эсласам, ҳалиям кулгим келади.\n← TunGi_HamRoX dan (Erim uxlaganida )Кушни келин →


Кўнгилларга меҳр улашиб... - Fitrat.uz\nБош саҳифа / Фото / Кўнгилларга меҳр улашиб…\nКўнгилларга меҳр улашиб…\nYanvar 8, 2019\tКўнгилларга меҳр улашиб…da fikr bildirishni o'chirish 137 Кўришлар\nИсломда инсонийлик қадриятлари қадрланади. Азалдан халқимиз меҳр-мурувват кўрсатишга, муҳтожларга ёрдам қўлини чўзишга, кам таъминланганларга мадад беришга одатланган.\nҲадиси шарифларда ҳам хайр-эҳсон энг савобли амаллардан эканлиги таъкидланган. Ади ибн Ҳотам розияллоҳу анҳудан ривоят қилинган бир ҳадисда Пайғамбаримиз соллаллоҳу алайҳи васаллам: «Қайси бирингиз яримта хурмони садақа қилиб бўлса ҳам, юзини дўзах оловидан асрашга қодир бўлса, шу ишни қилсин», дедилар (Имом Термизий ривояти). Яна бир ҳадисда эса бундай дейилади: «Бева ва мискинга эҳсон қилиш учун ҳаракат қилган киши Аллоҳ йўлида жанг қилган, туни билан намоз ўқиган ва кун бўйи рўза тутиб юрган киши кабидир» (Имом Бухорий ва Муслим ривояти).\nБулардан эса, ҳар бир мусулмон атрофидаги кишиларга меҳрибон, ҳимматли, саховатпеша, садоқатли бўлиши лозим, деган фикр келиб чиқади. Тошкент вилоятининг барча туман ва шаҳарларида фаолият олиб бораётган отинойилар томонидан худудий хотин-қизлар қўмиталари ва маҳалла фаоллари билан ҳамкорликда жойларда истиқомат қилаётган ногиронлар, хасталар, кам таъминланган оилалар, боқувчисини йўқотганлар ва кекса нуронийларнинг ҳолидан хабар олиниб, уларга турли кўринишдаги хайр-эҳсонлар қилинди.\nАввалги Муслима шахматчи жаҳон мусобақасида 2-ўринни эгаллади\nКейинги Зиёратгоҳга нима учун борамиз?


Қалб ўрнашадиган олти манзил бор?! – oliymahad.uz\nҚалб ўрнашадиган олти манзил бор?!\nБилгинки, инсондаги энг шарафли нарса –ҚАЛБДИР! Зеро, у Аллоҳни танувчи ва У Зотга интилувчи оламдир. Аъзоларинг қалбингнинг истак ва буйруқларига гўё қул ҳожасига хизмат қилганидек бўйсуниб, хизмат қилади. Агар аъзоларингни сақлашни истасанг қалбингни поклашга кириш! Кимки қалбини таниса Раббисини танийди. Минг афсуски, кўплар калбларини танимаслар. Зеро, қалбни, унинг сифатларини ва касалликларини таниш диннинг асли ва пиру-муршидлар йўлларининг асосидир.\nБилгинки, қалб бир бўлак бўлиб, агар у соғлом бўлса бутун бошли бадан соғлом бўлади.\nوعن النعمان بن بشير رضي الله عنهما قال: سمعت رسول الله صلى الله عليه وسلم يقول\nНўъмон ибн Башир розияллоҳу анҳудан ривоят қилинади: Расулуллоҳ соллаллоҳу алайҳи васаллам айтдилар: “Огоҳ бўлинг! Жасадда бир бўлак гўшт борки, агар у соғлом бўлса жасад тўлиқ соғлом бўлади. Агар у айниса бутун жасад айнийди. Ана ўша нарса қалбдир”. Бухорий ривояти.\nҚалб арабча сўз бўлиб “айланмоқ”, “ағдарилмоқ”, “тўнтарилмоқ” маъноларини англатади. Ҳақиқатдан ҳам, қалбимиз доимо ўзгарувчандир.\nأم سلمة رضي الله عنها عندما سُئِلت عن أكثر دعائه إذا كان عندها قالت: كان أكثر دعائه: ”يا مقلب القلوب ثبت قلبي على دينك“\nУмму Салама розияллоҳу анҳо Расулуллоҳ соллаллоҳу алайҳи васалламнинг ҳузурларида бўлганларида Расулуллоҳ алайҳиссалом қайси дуоларни кўпроқ айтганлари ҳақида сўралганларида: “Расулуллоҳ: “Эй, қалбларни айлантириб турувчи Зот! Қалбимни динингда собит қилгин”,-дуосиникўпроқ айтардилар, дедилар. Термизий ривояти.\n“اللهمّ يا مصرّف القلوب صرّف قلوبنا على طاعتك“\n“Ё, қалбларни йўналтирувчи Аллоҳим! Қалбимизни тоатинг(йўли)га йўналтиргин”,-дейилади.Муслим ривояти.\nБилгинки, Аллоҳ ундан ўзгаларга боғланган ҳамда ундан ўзгалар ташвишида бедор бўлган қалбларга Ўз муҳаббатини жойламас. Аксинча, Парвардигор Ўзига муҳтожликни бойлик деб билган, Усиз беҳожатликни муҳтожлик деб билган, У сабаб хорликни азизлик деб билган, Усиз азизликни хорлик деб билган, У сабаб қийинчиликни роҳат деб билган, Усиз роҳатни азоб деб билган қалбни муҳаббатига макон этиб танлайди.\nБилгинки, қалблар орасида фақатгина “қалби салим” ўз эгасига қиёмат кунида фойда беради. Аллоҳ таоло шундай дейди:\n“У кунда на мол-дунё ва на фарзандлар фойда бермас, Фақат Аллоҳ ҳузурига соғлом дил билан келган кишиларгагина (фойда берур)”. Шуаро сураси, 88, 89.\nБилгинки, қалб гуноҳлар сабабидан қаттиқлашиб бораверади. Қалб қаттиқлашиб, қорайиб боргани сари қалб кўзи ҳам шунга яраша хиралашади ва охир оқибатда ожиз бўлиб қолиши мумкин.\nБилгинки, қалб ўрнашадиган олтита манзиллар бор. Уларнинг учтаси олий ва учтаси қуйи манзилладир.\n1) Қалб учун безаниб турувчи ДУНЁ;\n2) Қалб билан доим сўзлашувчи НАФС;\n3) Қалбни васваса қилувчи ДУШМАН.\n4) Ҳақни танитувчи ИЛМ;\n5) Тўғри йўлга бошловчи АҚЛ;\n6) Ибодат қилинадиган ИЛОҲ.\nҚалбингни танишга муваффақ бўлганингдан кейин уни унга киришга ҳаракат қилувчи ва эгаллашни хоҳловчи душманлардан ҳимоя қилишга бор кучингни аямагин. Қалб қасрини душманлардан ҳимоя қилиш унинг қуйида номлари зикр қилинадиган учта дарвозасига соқчи қўйиш орқали бўлади. Улар:\nКибр, ўз-ўзидан ажабланиш дарвозаси.\nАллоҳ ҳаммамизни қалбимизни нопокликлардан Ўзи сақласин!\nАбу Ҳомид Ғаззолийнинг “Бидоятул Ҳидоя” асари асосида\nўқитувчиси Жаҳонгир Убайдуллоҳ\n213500cookie-checkҚалб ўрнашадиган олти манзил бор?!no\nОлдингиЎзбекистон Қуръон мусобақаси 2018Кейинги“Суннат тўй”ми? Ёки “Новвос даъвоси?”


Қораўзакликларга иш топилди – Yoshlar ovozi\nҚораўзакликларга иш топилди\n08.02.2018 Yoshlar ovozi\t0 Comments\nЎзбекистон ёшлар иттифоқи Қорақалпоғистон Республикаси қошидаги ёшлар пресс-клубининг иккинчи сессияси Қораўзак туманида ташкил этилди. Унда йигит-қизларни ўйлантираётган муаммолар ечими хусусида сўз борди.\nМуҳокама жараёнида Қорақалпоғистон Республикаси Жўқорғи Кенгеси, ички ишлар, прокуратура органлари, Ёшлар иттифоқининг ҳудудий кенгаши раҳбарлари қатнашди. Мутасаддилар ёшларнинг фикр-мулоҳазаларига қулоқ тутиб, саволларига атрофлича жавоб берди. Бундай ёндашув эвазига айрим муаммолар шу жойнинг ўзида ҳал қилинди.\nЖумладан, Бердақ овул фуқаролар йиғинида яшовчи Шаҳаргул Тоқполатова 2013 йилда Нукус тиббиёт коллежини тамомлаб, ҳалигача ишсиз юрганини айтди. Туман ҳокими топшириғига кўра, у тиббиёт бирлашмасига ишга олинди. Қувонарлиси, атиги бир соат мобайнида яна тўрт нафар ёшнинг бандлиги таъминланди. Шундан икки нафари имтиёзли кредит олиб, фермерлик фаолиятини бошлаш истагини билдирган.\nСессия давомида билдирилган ҳеч бир таклиф ва мурожаат эътиборсиз қолмади. Ёшлар пресс-клуби ўз фаолиятини давом эттирмоқда.\nЧетга чиқсанг ҳам, “чегара”дан чиқма!\nҲар фарзанд меҳр оғушида\nЮзаки ёндашиб бўлмайди\nЖамиятнинг мустаҳкам таянчи\n← Мактаб ўқувчилари ҳам касб-ҳунар ўрганади\nБир пиёла чой устида китоб ўқийсиз →\nPullar haqida qiziqarli 7 fakt (53 311)


Da Vinci Capital инвестицион ширкати Ўзбекистондаги стартапларни изламоқда — Sof.uz\nЖАҲОН 1,490,154 319,017 87,317\n22.02 23:11 247 Технология\nDa Vinci Capital инвестицион ширкати умумий қиймати 277 миллион евро бўлган учинчи фондни ишга туширди. Бу ҳақда ширкатнинг инвестициялар бўйича директори Денис Ефремовга таяниб Rusbase хабар бермоқда.\nЯнги фонд Украина, Беларус, Қозоғистон, Ўзбекистон, Арманистон ва МДҲнинг бошқа давлатлари, шунингдек Европанинг ривожланаётган бозорларидаги [Шарқий Европа мамлакатлари назарда тутиляпти — sof.uz] стартапларга инвестициялар киритишга мўлжалланган.\nFintech, B2B SaaS, янги транспорт ишланмалари, шунингдек, сунъий интеллект ва маиший хизмат соҳасидаги лойиҳалар ва булутли лойиҳаларга сармоя ётқизиш фонднинг асосий йўналиши ҳисобланади.\nЕфремовнинг сўзларига кўра, "бу ўзларининг бозорларида ва ўз уйларида ишлайдиган ва даромад келтирадиган маҳсулотлар бўлиши керак".\nЯнги фонд стартапларнинг халқаро бозорларга чиқишига ёрдам беради.\nинвестиция МДҲ стартап FinTech-startup\n7.04 17:58 20227\n5.04 23:55 9811\n6.04 10:47 9629\n7.04 17:30 5273\n6.04 23:19 4831\nCoca-Cola Ўзбекистонга 31 миллион доллар инвестиция киритмоқчи\n11.03 11:04 215 Иқтисод\nҲокимлар ертўла тозалаш билан шуғулланадиган вақт ўтди – Президент\n7.03 17:56 778 Иқтисод\n21.02 15:44 410


Сайёранингн ҳар саксонинчи кишиси мигрант\n25 Дек 2018 2014\nВашингтон (АҚШ) университети олимлари жаҳондаги миграция бўйича олиб борган тадқиқотлари натижасини эълон қилди.\n«PNAS» журналида эълон қилинган натижаларда 1990 йилдан 2015 йилга қадар одамларнинг жаҳон бўйлаб ҳаракатланиши таҳлили ўз аксини топган. Тадқиқотларда аниқланишича, Ер юзида ҳар беш йилда саксон кишидан биттаси яшаш жойини ўзгартирар экан. Чорак қисми барибир туғилиб-ўсган ватанига қайтаркан.\nВашингтон университети тадқиқотчилари нафақат ватанидан кўчиб кетган, балки қайтиб кўчиб келаётганларни ҳам ҳисобга оладиган математик модель яратишди. Аслида миграция – тадқиқотлар учун анча мураккаб соҳа ҳисобланади, нафақат маълумотлар топиш қийин, балки уларнинг ҳаммаси ҳам тўғри ва ишончли эмас. Шу боис муаллифлар бошданоқ масаланинг ана шу томонига, яъни келтирилган рақамларнинг тўғри бўлмаслигига, диққатни қаратишган. Бироқ Европадаги миграция бўйича ишончли маълумотларнинг кўрсатишича, модель ишлайди. Шунингдек, тадқиқотдан миграция масаласи ўйланганидан ҳам каттароқ миқёсга эгалиги ҳам аниқланган. Ҳар беш йилда 67 дан 87 миллионгача киши, бундан қочқинлар ҳам четда қолмайди, турар жойини ўзгартиради. Бу рақам илгари тахмин қилинганидан икки баравар зиёд. Бундан ташқари, глобал миграциянинг 26-31 фоизини яна ўз ватанига қайтганлар ташкил этади. Бошқа олимларининг айтишича, америкалик тадқиқотчилар олиб борган изланишлар натижасида дунёмиз кутилганидан ҳам ранг-баранг ва жўшқинроқ экани юзага қалқиб чиқади.\n4 Мая 2020 3166\n5 Мая 2020 2612\n15 Мая 2020 2109\n8 Мая 2020 1596\n19 Мая 2020 1575\n7 Мая 2020 1407


Назарбоев: Ислом асосларини тўғри тушунтириб бериш керак\nЖума, 15 Декабр 2017 10:20\nҚозоғистон президенти Нурсултон Назарбоев мамлакат бош муфтийси Серикбой ҳожи Ораз билан учрашув ўтказди, деб хабар беради Оқўрда матбуот хизмати.\nУчрашув давомида мамлакат раҳбари Серикбой ҳожи Оразни Қозоғистон муфтийси лавозимига сайлангани билан қутлади.\n«Мен сизни мустақиллик куни арафасида чақиришимдан мақсад шундай юксак лавозимга сайланганингиз билан муборакбод этишдир. Мустақиллик туфайли биз анъаналаримизни тиклаш ва аждодларимиз динига эътиқод қилиш имкониятига эга бўлдик. Давлат томонидан ҳар бир фуқаронинг эътиқод эркинлигини таъминлаш учун барча ишлар қилинган», – деди Қозоғистон президенти.\nНурсултон Назарбоев диний муносабатларни тартибга солиш масаласида давлатнинг Дин ва фуқаролик ишлари бўйича вазирлиги қиёфасидаги аҳамиятини алоҳида таъкидлади.\n«Қозоғистон – дунёвий давлат. Вазирлик бировнинг эътиқод эркинлигини чеклаш учун ташкил қилинмаган. Вазирлик эътиқод қилувчилар бир-бирларининг ҳуқуқларини бузмасликлари учун диний соҳада тартибни таъминлаш мақсадида ташкил қилинган», – деди Қозоғистон президенти.\n«Ватанпарварлик, ватаннни севиш, мамлакатдаги ва бутун ҳудуддаги барқарорлик – келажагимиз гаровидир. Бунинг учун ҳаммамиз биргаликда ишлашимиз керак», – деди Назарбоев.\nДавлат раҳбари ханафийлик мазҳабининг Қозоғистон мусулмонлари учун анъанавийлигини урғулади ва Исломнинг бу оқими асосларини тўғри тушунтириш заруратини таъкидлади.\n«Ёшларимиз орасида масжидга шунчаки урф бўлгани учун бораётганлар, мода ортидан қувиб иштонини калталатиб олганлар ёки соқол ўстириб юборганлар бор. Ҳаммага Ислом асосларини тўғри тушунтириб бериш керак», – деди Қозоғистон президенти.\nДавлат раҳбари, шунингдек, радикал диний оқимларга қўшилиб қолганлар билан яккама-якка тушунтириш ишлари олиб бориш лозимлигига эътиборни қаратди.\nУчрашув якунида Қозоғистон президенти ва Бош муфтий диний таълим масаласини ҳам муҳокама қилдилар.\nУшбу бўлимдаги бошқа мақолалар: « Исроил Фаластиндаги исённи бостириш учун сохта арабларни ишга солди Меҳрибонлик уйларига ёрдам »


Ўзбекистонда давлат бюджети харажатлари оширилди – Kommers.uz\nМолия\t14:40 | 24.12.21\nЎзбекистонда давлат бюджети харажатлари оширилди\nТикланиш ва тараққиёт жамғармасининг харажатлари 26 746 490 миллион сўмгача оширилди.\nЎзбекистонда 22 декабрдаги 738-сон Қонун билан «2021 йил учун Ўзбекистон Республикасининг Давлат бюджети тўғрисида»ги қонунга ўзгартиришлар киритилди. Бу ҳақда Norma ёзмоқда.\nКиритилган ўзгартиришларга асосан 2021 йил учун консолидациялашган бюджет тақчиллигининг чекланган миқдори ялпи ички маҳсулотнинг 6,5 фоизини ташкил этади.\nШунингдек, қуйидаги харажатлар оширилди:\nдавлат мақсадли жамғармаларининг харажатлари 41 226 950,3 миллион сўмгача;\nТикланиш ва тараққиёт жамғармасининг харажатлари 26 746 490 миллион сўмгача.\nҚайд этилишича, 2021 йил учун республика бюджетидан биринчи даражали бюджет маблағларини тақсимловчиларга ажратиладиган маблағларнинг чекланган миқдорлари оширилди. Республика бюджетидан уларга жами 162 837 498,1 миллион сўм ажратилади.\nҲужжат қонун ҳужжатлари маълумотлари миллий базасида эълон қилинган ва 23 декабрдан кучга кирди.


ҲАР ДОИМ КЕЧ ҚОЛАДИ, ДЎСТИНИНГ ТЎЙИГА КЕЧ ҚОЛМАСА БЎЛАРМИДИ?! - 22 Апреля 2013 - Dom.uCoz.Es\nГлавная » 2013 » Апрель » 22 » ҲАР ДОИМ КЕЧ ҚОЛАДИ, ДЎСТИНИНГ ТЎЙИГА КЕЧ ҚОЛМАСА БЎЛАРМИДИ?!\nҲАР ДОИМ КЕЧ ҚОЛАДИ, ДЎСТИНИНГ ТЎЙИГА КЕЧ ҚОЛМАСА БЎЛАРМИДИ?!\nМухлислар Шохруҳни нафақат хонанда сифатида, балки, киноактёр сифатида ҳам аллақачон кашф этиб бўлишган. Шунингдек, Шохруҳ онаси режиссёр Зебо Наврўзова суратга олган фильмларнинг деярли барчасида бош ролларни ижро этиб келади. Бу гал ҳам у шунга ўхшаш роллардан бирини ижро этди. Тез кунларда фильмнинг прмьераси ҳам тақдим этилиши режалаштирилган. "Дўстимнинг тўйи” фильми ҳақидаги миш-мишларга қараганда, айтишларича, хонанда дўстининг тўйига кечикиб келади. Шундан низо бошланиб, воқеалар ривожи юз беради. Кўрамиз, балки хонанда бу гал қандай ҳарактерда намоён бўлади.\nКатегория: ШОУ-Бизнес | Просмотров: 348 | Добавил: gonch | Теги: ДОИМ, тўйига, КЕЧ, БЎЛАРМИДИ?!, ДЎСТИНИНГ, ҚОЛАДИ, ҚОЛМАСА, ҲАР | Рейтинг: 0.0/0


Сана: 13 Июль 2017 Курилди: 258 Изоҳ: 0\nМусобақадаги дебют ўйинида ўзбекистонлик шифокорлар америкалик ҳамкасбларига қарши майдонга чиқиб, 4:1 ҳисобида зафар қучишди. Мезбон Австрия эса бразилиялик докторлар билан 1:1 ҳисобида дуранг ўйнади. Morell Cupнинг 2-турида ҳамюртларимиз Австрия билан 0:0 ҳисобини қайд этишди. Вакилларимиз гуруҳдаги сўнгги учрашувни Бразилияга қарши ўтказдилар. Унда шифокорларимиз 2:0 ҳисобида зафар қучишди.\nЛеоганг шаҳрида ўтаётган Morell Cupда Ўзбекистон терма жамоасига «Бунёдкор» клубида фаолият юритувчи Сергей Чигодаев мураббийлик қилмоқда. Шифокорлар ўртасидаги жаҳон чемпионати 12-марта ўтказилмоқда. Турнирда Бразилия ва Венгрия энг кўп - 3 мартадан ғолиб чиққан. Чехия 2 марта, Каталония, Буюк Британия ва Германия 1 мартадан зафар шоҳсупасига кўтарилган.\nКалит сўзлар: ҳисобида зафар, ҳисобида, қучишди, қарши, шифокорлар, мартадан, марта, зафар қучишди, зафар, билан, австрия, morell


Қирғизистон МХХда чиққан ёнғин миш-мишларга сабаб бўлмоқда\n22 январ 2021, Тошкент вақти: 14:14\n4-март куни кечаси Қирғизистон Миллий хавфсизлик давлат қўмитасининг Бишкекдаги Бош идорасида чиққан ёнғин турли миш-мишларга сабаб бўлмоқда. Миллий хавфсизлик хизмати маълумотига кўра, ёнғин электр симидан чиққан ва идоранинг олти ходими тан жароҳати олган. Айни пайтда мутахассислар ёнғин беъэтиборликдан келиб чиққанини айтса, идора яқинида истиқомат қилувчи аҳоли иморатдан портлаш овози эшитилганини айтмоқда.\nЖума куни кечки соат 21дан кейин Қирғизистон Миллий хавфсизлик давлат қўмитаси бош биносида содир бўлган ёнғинда битта хона ёниб кетди. Шу сабабли бинонинг электр энергияси тўлиқ ўчирилган.\nБундан ташқари, Қирғизистон Миллий хавфсизлик давлат қўмитаси бош идораси атрофидаги кўчалар қуршаб олинган ва ёнғин бошқа ерларга кўчишига йўл қўймаслик бўйича чоралар кўрилган:\n- Ёнғин натижасида олти нафар ҳарбий ходим турли жароҳатлар билан касалхонага ётқизилди. Ҳозир уларнинг аҳволи яхши. Тергов бошқармаси билан боғланганимизда, ҳеч қандай архив материаллар куймагани ва ўта муҳим ҳужжатларга зарар етмаганини айтишди, - дейди Миллий хавфсизлик хизмати матбуот котиби Рахат Сулайманов.\nМиллий хавфсизлик хизмати расмийси ёнғин чоғида портлаш бўлгани тўғрисида ижтимоий тармоқларда тарқалган маълумотларни инкор қилди. Бино яқинида истиқомат қилувчи одамлар портлаш овозини эшитганини айтмоқда.\nЁнғин чиққан жойга яқин кўчада яшовчи Любовь Иванова хозиргача хавфсираётганини айтса, ўзини Леонид деб таништирган яна бир бишкеклик қаттиқ овозни эшитиб, машина тўқнашиб кетди, деб ўйлаганини айтади:\n- Қаттиқ овоз чиқди, мен катта йўлда юк машиналари уришиб кетди, машина балони портлади, деб ўйладим. Бироқ кўп ўтмай ёнғинга қарши кураш хизмати машиналари ва милиция машинаси сиреналари эшитилди. Шундан кейингина бинода ёнғин бўлганини билдим, - дейди Леонид.\nҚирғизистон Фавқулодда ҳолатлар вазирлиги қошидаги ёнғинга қарши кураш давлат агентлиги раҳбари Нуржан Ўсмоналиев Озодликнинг қирғиз хизматига барча ҳужжатлар Миллий хавфсизлик хизматига берилгани, бироқ бошқа маълумотларни очиқлай олмаслигини билдирган:\n- Биздаги тегишли маълумотларнинг барчасини Миллий хавфсизлик хизматига бердик. Ёнғин жойига қанча машина борди, ёнғин соат неччида ўчирилди, барча ҳужжатларни уларга ўтказдик. Биз ёнғин бўйича бирон бир маълумот айтолмаймиз, - деди Нуржан Ўсмўналиев.\nҚирғизистондаги таниқли сиёсатчилардан бири Азимбек Бекназаров ёнғин тўғрисида турли миш-мишларга йўл қўймаслик учун бу воқеани диққат билан ўрганиш лозим, деб ҳисоблайди. Унга кўра:\n- Бизнинг Миллий хавфсизлик хизматида кимлар ишламади?1 Россия Федерал хавфсизлик хизмати ходимлари ҳам ўша ерда юради. МХХда ҳозир ўзаро келишмовчиликлар бор. Ходимлар орасида келишмовчилик бўлса, шу каби сўзлар тарқалади. Мен ёнғиннинг асл сабабларари аниқланишига ишонмайман, бу ишни аста-секинлик билан тўхтатиб қўйишади, - дейди Азимбек Бекназаров.\nБироқ МХХ расмийси Раҳат Сулайманов яқин кунларда ёнғин сабаблари аниқланиши ва айбдорлар жазоланишини айтди.\nМазкур ёнғин Қирғизистонда куч тизими идораларида ёнғин чиқиши бўйича биринчи ҳолат эмас. Шу йилнинг 27-февралида Жалолобод шаҳар прокуратурасида ёнғин чиқиб 450 метр квадрат катталикдаги бино куйиб кетган. Натижада прокуротурага келиб тушган ҳужжатларнинг бир қисми куйгани маълум қилинган.\n2015-йилнинг июлида Чуй вилоят судида ёнғин чиққан. Ёнғин натижасида 2010 йил апрель воқеалари чоғидаги ўғирликлар тўғрисидаги ҳужжатлар куйгани тўғрисида маълумот пайдо бўлган.\n2010-йил апрель инқилоби чоғида Қирғизистон Бош прокуротураси биноси ёндирилиб, кўплаб ҳужжатлар куйиб кетган. Бино эса бугунгача таъмирланмаган, айбдорлар топилмаган.


Фарзандларни уйли-жойли қилмай, ҳажга бориш мумкинмасми?\n«Талимаржон ИЭС»ининг битта энергоблоги авария ҳолатида ўчди \n— Ассалому алайкум! Сиздан бир саволимга жавоб олмоқчи эдим. Киши ҳаж зиёратига фарзандларини уйли-жойли қилмасдан туриб (яъни ўғилларини уйлантирмай, қизларини узатмай) бориши мумкин эмас, дейишади. Шу гап тўғрими?\n— Ва алайкум ассалом! Бу гап нотўғри. Ҳаж Исломнинг беш рукнларидан бири бўлиб, унга кишининг қурби етиши билан фарз бўлади. Унга қурби етиши эса – зоди роҳиласи бўлиш, яъни бориб келишга маблағи етиши. Фарзандларининг тўйини қилиб, уларни уй-жойли қилиши шарт эмас. Валлоҳу аълам.\nКиритилди: 07:35 13.08.2019. Ўқилди: 1244 марта. Фикрлар сони: 0 та.


Марказий Осиёда сувнинг 80 фоизидан ортиғи қишлоқ хўжалиги маҳсулотларини етиштириш учун ишлатилади. Тоза сув билан боғлиқ мураккаб ҳолат минтақада озиқ-овқат танқислигига олиб келиши мумкин.\nМарказий Осиё сув хавфсизлиги энергия, озиқ-овқат ва атроф-муҳит билан узвий боғлиқ бўлган дунёдаги кам сонли минтақалардан биридир. Дарёларнинг улкан тармоғи бутун минтақани кесиб ўтувчи иккита асосий сув ҳавзалари - Амударё ва Сирдарёга қуйилади. Советлар даврида юқори сув оқимига бой мамлакатлар баҳор ва ёз ойларида қуйи оқимдаги мамлакатларни суғориш учун сув билан таъминлаган. Бунинг эвазига уларга қиш ойларида иситиш ва электр энергияси учун кўмир, нефть ва газ етказиб берилган. 1960-йилларнинг бошларида бутун минтақада қишлоқ хўжалигини механизациялаш ишлари олиб борилади, бу эса интенсив суғориш тизимларига олиб келди. Суғориладиган деҳқончилик сувга жуда талабчан пахтанинг эҳтиёжларини қоплаш учун устувор аҳамият касб этади.\nМарказий Осиёда сув хавфсизлиги тушунчаси минтақани юқори оқим (Қирғизистон, Тожикистон) ва қуйи оқим (Ўзбекистон, Қозоғистон, Туркманистон) ўртасида тақсимлайдиган трансчегаравий дарёларнинг кенг тармоғини бошқаришга интилиб ривожланиб келди.\nОб-ҳаво ўзгариши билан Марказий Осиёда сув ресурсларини бошқариш ва хавфсизлигини таъминлаш масалалари муҳим аҳамият касб этиб келмоқда.\nБМТнинг Бутунжаҳон сув ресурслари куни муносабати билан эълон қилган ҳисоботига кўра, бугунги кунда сайёрамиздаги 2 миллиард аҳоли тоза ичимлик сувидан бевосита фойдаланиш имконига эга эмас. Мутахассисларнинг таҳлилларига кўра, жаҳонда 2000 йилдан 2050 йилгача бўлган даврда сувга бўлган глобал талаб 55 фоизга ўсади. Шунингдек, ҳисоботда 2017 йилда Марказий Осиёдаги превентив дипломатия бўйича БМТ минтақавий маркази ва Аделфи университети томонидан ўтказилган тадқиқот ҳақида ҳам сўз юритилган. Унинг асосий мақсади сув ресурсларини бошқариш соҳасидаги кенг кўламли ҳамкорликнинг иқтисодий фойдасини баҳолашга қаратилган эди. Маълум бўлишича, агар минтақа давлатлари ҳамкорлик йўлини танласа, улар йилига камида 4,5 миллиард доллар тежаши мумкин.\nБутунжаҳон сув ресурслари куни муносабати билан ШҲТ бош котиби Владимир Норов «ШҲТга аъзо давлатлар сув ресурслари тақчиллиги билан боғлиқ таҳдидларнинг жиддийлигини яхши англайди» номли мақоласини эълон қилди.\n«Сув ресурсларини муҳофаза қилиш масалалари ШҲТга аъзо давлатлар учун жуда долзарбдир. Ташкилотнинг улкан ҳудудида қарийб 6 миллион дарё ва кўл мавжуд, «сув миноралари» ҳисобланган тоғ тизмалари майдони тахминан 12,5 миллион квадрат километрни ташкил этади, сув ресурсларининг умумий ҳажми деярли 10 миллион куб километрга тенг. Табиат жараёнларида муҳим рол ўйнайдиган, чучук сув манбайи бўлиб хизмат қиладиган кўплаб музликлар мавжуд.\nШу билан бирга, мутахассислар таъкидлашича, 21 асрнинг охирига келиб, инсоният Ҳимолай музликларининг учдан икки қисмидан кўпроғини йўқотиши мумкин. Худди шундай вазият Помир музликларида ҳам юзага келмоқда – Федченко номи билан юритиладиган узунлиги 75 километрдан ошадиган дунёдаги энг йирик континентал музликнинг эриш жараёни кузатилмоқда ва бу бугунги куннинг энг катта хавфларидан бирига айланган. Глобал исиш оқибатида Тяншандаги музликларнинг эриши тезлашмоқда», деб таъкидлайди Владимир Норов.\nШҲТ бош котиби сувнинг 80 фоизи қишлоқ хўжалиги маҳсулотларини етиштириш учун фойдаланилиши ҳисобга олинса, тоза сув билан боғлиқ мураккаб ҳолат озиқ-овқат танқислигига олиб келиши мумкинлигига урғу берган.\nМинтақадаги музликларнинг энг катта қисми Тожикистон ҳудудига тўғри келди. БМТ Бош ассамблеясининг Барқарор ривожланишнинг олтинчи мақсадига бағишланган онлайн-йиғилишида Тожикистон президенти Имомали Раҳмон мамлакатдаги музликларнинг эриши Марказий Осиё учун катта хавф туғдиришини таъкидлади.\n«Музнинг сув юзасида ҳам, қуруқликда ҳам тез орада эриши яқин келажакда ҳалокатли оқибатларга олиб келиши мумкин. Бу жараённинг ёрқин мисоли Тожикистонда музликларнинг тез эриши бўлиб, Марказий Осиё сув ресурсларининг 60 фоизигача бўлган қисмини ташкил этади», деди Тожикистон раҳбари.\nУнинг таъкидлашича, бугунги кунда Тожикистонда минглаб кичик ва ўрта музликлар бутунлай эриб кетган. Бу вазият нафақат республика ичида, балки минтақанинг бошқа давлатларига ҳам салбий таъсир қилади.\nТожикистон Фанлар академияси энергетика ва экология институтининг сув масалалари бўйича катта илмий ходими Ҳусейн Аброров минтақада қишлоқ хўжалигида сув исрофгарчилиги юқори эканига эътибор қаратади.\n«Сувдан фойдаланиш масаласининг салбий бир томони шундан иборатки, хусусан, бизнинг қишлоқ хўжалигимизда исрофгарчилик, жаҳонда муқаррар қилинган ўртача сув харажатлари ҳажмидан бир неча баробар баландда туради. Масалан, бизда бир гектар ерга ишлов беришда 12-14 минг куб метр сув сарфланади. Аммо, айтайлик, Исроилда гектарига атиги 5 минг куб метр сув ишлатишади-ю, оладиган пахта ҳосили 50 центнерга етади. Бизда эса ўртача ҳосилдорлик атиги 22 центнер атрофида қоляпти. Сувдан оқилона фойдаланиш маданиятини ўрганишимиз керак», - деб таъкидлаган у.\nЎзбекистон учун сув ресурсларининг аҳамияти қай даражада?\nЎзбекистон учун вазиятни икки ҳолат оғирлаштиради. Биринчидан, Ўзбекистоннинг қўшни мамлакатлардан келадиган сув таъминотига боғлиқлиги юқори даражада (истеъмол қилинадиган сувнинг 80 фоизи ташқаридан келади). Шунинг учун ҳам сув танқислиги муаммосини ушбу давлатлар билан келишмасдан ҳал этиб бўлмайди. Иккинчидан, Ўзбекистонда ичимлик суви жуда самарасиз сарф қилинади, айниқса, мамлакатдаги сув ресурсларининг 90 фоизини истеъмол қилувчи қишлоқ хўжалигида. Сув истеъмолчиларга етказиш вақтида (ўта эскирган ва чириган инфратузилма сабабли суғориш тизимларидаги йўқотишлар 35-40 фоизни ташкил қилади) ва истеъмол жараёнида ҳам (суғориладиган ерларнинг фақат 3 фоизида сув тежовчи технологиялар татбиқ этилган) йўқотилади.\nИқтисодий тараққиёт маркази директори Юлий Юсуповнинг фикрига кўра, Ўзбекистонда ҳам иқлим ўзгариши минтақадаги асосий дарёларга сув етказиб берувчи тоғдаги музликлар эришига олиб келмоқда. Сўнгги 50-60 йилда музликларнинг майдонлари тахминан 30 фоизга қисқарган. Тахминларга кўра, ўртача йиллик ҳарорат 2 даражага кўтарилган тақдирда музликлар ўз ҳажмининг 50 фоизини йўқотиши мумкин, ҳарорат 4 даражага кўтарилган тақдирда эса – бу ҳажм 78 фоизгача етади. Натижада мавжуд сув ресурслари ҳажми ҳам қисқармоқда. Масалан, Ўзбекистон томонидан фойдаланиладиган сувнинг йиллик ҳажми сўнгги йилларда ўртача йиллик 51-53 куб метрни ташкил қилади, бу эса ўтган асрнинг 80-йилларига қиёслаганда 20 фоизга камдир. Шу билан бирга, мамлакат аҳолиси ушбу муддат ичида 1,5-2 баравар ўсган.\nГермания ер тадқиқотлари маркази тадқиқотчиси Аброр Ғофуров Kun.uz мухбирига берган интервьюсида Марказий Осиёдаги сув муаммолари ва унинг ечимлари ҳақида фикрларини билдирган.\n«Иқлим ўзгаришининг тоғ музликларига таъсири юқори, негаки, музликларнинг ўз масса баланси бўлади. Маълумки, ёзнинг иссиқ кунларида тоғдаги музларнинг қайсидир қисми эрийди, қиш келганда эса устига қор тушиши билан яна тўпланади. Агар муз икки метр эриса-ю, яна шунча тўпланса, бу меъёрий ҳолат. Аммо иқлим исиши оқибатида музнинг эриши тўпланишига қараганда кўпроқни ташкил қилмоқда ва музликлар ўз массасини йўқотмоқда. Музга 6-7 метр узунликдаги махсус белги қўйилади. Кейинги йил келганимизда музлик шу белгидан 3 метрга пастлаган бўлади. Бу дегани музлик уч метрга эриган ва шунга мос миқдорда массасини йўқотган. Афсуски, баланси плюс бўлган музлик ҳали кузатилмади. Бу ўз ўрнида тоғларимиздаги музликларимиз давомий равишда эриб бораётганидан далолатдир», - деб таъкидлаган Аброр Ғофуров.\nСув хўжалиги вазирлиги мутасаддиларининг маълумотига кўра, гидрометеорологик вазият таҳлили ва дастлабки баҳолаш натижалари 2021 йилда Амударё ва Сирдарё ҳавзаларининг аксарият дарёларида сув сарфи меъёрга нисбатан сезиларли камайишини кўрсатмоқда.\nТобора ривожланиб бораётган сунъий ақлга ихтисослашган технологиялар Марказий Осиёдаги сув муаммосини бартараф этиши мумкинми?\nСунъий ақл - бу сув саноатининг келажаги. Ҳозирги сув инфратузилмасини янада мустаҳкам, кўпроқ фойда келтирадиган ҳолатга келтирилишида СИ (сунъий интеллект) технологиялари жуда муҳим аҳамият касб этиши мумкин. Таҳлилчилар сунъий интеллект сувни тозалашга жамият ҳаётининг бошқа соҳаларида одатланиб қолган хусусиятларни олиб келишини таъкидламоқда. СИни қўллаб-қувватлайдиган онлайн платформалар истеъмолчиларга сувни реал вақтда истеъмол қилишни кўриш, тўловларни тўлаш ва динамик сув ресурслари шароитлари тўғрисида маълумот олиш учун ўзгартирилган, жозибали ва очиқ усулни таклиф қилиши мумкин.\nСўнгги йилларда сувсиз мамлакатлар ўзларининг қишлоқ хўжалиги инфратузилмасини ривожлантирмоқда, сувдан оқилона фойдаланиш йўлларини қидиришмоқда. Масалан, Исроил бу борада энг яхши намуналардан бири ва Яқин Шарқ мамлакатларининг энг қурғоқчил давлатидир. Исроилда сувни бошқариш бўйича хусусий компания мавжуд. Хусусан, юқори технологияларга асосланган Mekorot компанияси Исроилнинг 90 фоиз ичимлик сувини етказиб беради ва тахминан 80 фоиз сув таъминотини бошқаради. Унинг шуъба корхонаси EMS Mekorot Projects сув ишларини режалаштириш, ўрнатиш, синовдан ўтказиш, оқова сувларни тозалаш, шўрсизлантириш, ёмғирни яхшилаш ва бошқа масалаларда ечимларни тақдим этади. Mekorot’нинг иккинчи шуъба корхонаси Mekorot Development and Enterprise лойиҳалаш, техник-иқтисодий асослар, лойиҳаларни бошқариш ва тозалаш иншоотларини қуриш, улардан фойдаланиш ва уларга хизмат кўрсатиш ишларини ташкил этади.\nШу ўринда савол туғилади. Сув танқислиги юқори ва яқин келажакда ҳаёт-мамот даражасига кўтарилиши эҳтимоли юқори бўлган Марказий Осиёнинг бирор давлатида сув хўжалиги компаниялари мавжудми ёки бу борада илмий тадқиқотлар ўтказиляптими?


Ҳақиқатни худди воқеъликдагидек идрок қилиш илмдир – UFQ\nTOPICS:илмилмий таҳлилСунний ақидаларШайх Муҳаммад Содиқ Муҳаммад Юсуф\n18.03.2018 | 115\n…Исломдан бошқа баъзи динларнинг арбоблари илҳомни ақийда қилиб олиш мумкин бўлган илмнинг манбаси деб қабул қилганлар. Мисол учун Инжилларни ёзган кишилар ёлғиз ҳолларида ўтириб ўзларига илҳом қилинган нарсани ёзганлари даъво қилинади. Шунингдек, баъзи суфийлар бу масалада ҳадларидан ошиб ўзлари залолатга кетганлар ва бошқаларнинг ҳам залолатга кетишига сабаб бўлганлар…\n«Ўзинг билмаган нарсага эргашма! Албатта, қулоқ, кўз ва дил – ана ўшалар, масъулдирлар» (36-оят).\nҲар бир нарсани очиқ-ойдин ва аниқ билиб олгачгина унга ишониш ва у ҳақда ҳукм чиқариш керак. Гумон билан, бировнинг гапига ишониб, турли ноаниқ ишораларга суяниб ҳукм чиқариш мусулмонларга хос эмас. Билган нарсасини борича етказиш ҳам омонатдир.\nҚулоқ нима гапни эшитса, хиёнат қилмай, ўша гапни аниқ етказиш керак. Кўз бир нарсани кўрса, ўша кўриб-билган нарсага хиёнат қилмай, у ҳақда очиқ-ойдин маълумот бериши керак.\nШунингдек, дил нимани идрок этса, ўша нарсани аниқлик билан етказмоғи зарур. Бу аъзоларнинг билган, идрок этган ҳар бир нарсаси илмий омонат саналади. Омонатга хиёнат қилмаслик катта масъулият ҳисобланади. Кўз ҳам, қулоқ ҳам, дил ҳам ҳар бир нарсадан масъулдир. Бу дунёда бўлмаса, у дунёда, албатта, масъулдир.\nАйниқса, ана ўша охиратдаги масъулият мусулмонларни илмий омонатга ҳеч хиёнат қилмасликка ундаган. Улар доимо билгани ҳақида тўғри маълумотлар берганлар.\nУшбу ояти каримага ўхшаш оятлар, Пайғамбаримиз соллаллоҳу алайҳи васалламнинг ҳадислари уларни доимо илмий омонатга хиёнат қилмай тўғри маълумотлар беришга чорлаб келган. Пайғамбаримиз соллаллоҳу алайҳи васаллам ўзларининг бир ҳадисларида:\nАллоҳнинг йўлида юрмаганларнинг кўплари, балки ҳаммалари гумон ва тахминга эргашадилар. Улардан, нима учун бу ишни қилмоқдасан, нима учун бу йўлга юрмоқдасан, деб сўралса, берадиган жавоблари фақат гу-мондан иборат бўлади. Ҳа, «Уларнинг кўплари гумонга эргашадилар, холос».\nСуфистоийлар юнон файласуфларидан бир мазҳабга эргашганларининг номидир. Улар нарсаларнинг ҳақиқатини билиш муҳаққақ эмас, деган фикрда бўлганлар. Мусулмон уламолар эса уларга муқобил фикрда бўлганлар. Қадимда юнон файласуфларининг китоблари мусулмонлар томонидан таржима қилиб ўрганилгани учун улар мазкур томоннинг фалсафасидан бохабар бўлганлар ва ўз илмий баҳсларида уларга нисбатан фикрларини билдириб юрганлар.\nАллоҳ инсонга қўшиб яратган туйғулар инсонга унинг дунёга келиши билан дастлабки илм олишга восита бўлади. Мисол учун, чақалоқнинг биров ўргатмаса ҳам онасини эмиши, хавф яқинлашганда кўзини юмиши, қорни очганда йиғлаши ва ҳоказолар ана шундай илм олишлар жумласига киради.\nБуни илмий тилда, туғма инстинкт, дейилади. Лекин бу тоифадаги илм инсоннинг барча талабларини қондира олмайди. Улар фақатгина баъзи бир эҳтиёжларни қондириши мумкин, холос.\nАгар тақводор кишига илҳом инъом этилса, бу унинг маълум даражага етганининг аломати ва хурсанд бўлиш ба-шорати, холос.\nИлҳом зинҳор илм манбаси бўла олмайди. Буни қадимги ақоид илм уламолари бир овоздан таъкидла-ганлар. Жумладан, Умар Насафий раҳматуллоҳи алайҳ бу ҳақда:\nБошқа бирлари эса кашф, илҳом туфайли шайхларнинг қалби исмат даражасига етади. Ўшандоқ қалбларга тушган нарса ваҳий ўрнига ўтади дейишгача бориб етганлар. Уларнинг фикрича, авлиёларнинг қалблари анбиёларнинг қалблари каби эмиш. Аслида бу куфр ва залолатдан бошқа эмас, дейдилар муҳаққиқ уламоларимиз.\nБу соҳада ҳозирда ғарблик олимлар етакчилик қилмоқдалар. Улар бу ишни барча табиий ва тажрибий илмларни яхши йўлга қўйиб, катта муваффақиятларга эришдилар ва эришмоқдалар.\nМанба: Шайх Муҳаммад Содиқ Муҳаммад Юсуф хазратларининг Сунний ақидалар китобидан. http://old.islom.uz/content/view/617/38/\nСОХТА ИЛМ НАЗАРИЯСИ (II-бўлим)\nПайғамбаримиз соллаллоҳу алайҳи васалламнинг таваллудлари


Хорижий нефтгаз компаниялари раҳбарлари диққатига!\n«Ўзбекнефтгаз» Миллий холдинг компанияси «Сечанкўл, Акжар ва Чимбой инвестицион блокларида геологик қидирув ишларини ўтказиш ҳамда Урга, Акчалак ва Чандир конлар гуруҳини қазиб чиқаришга тайёрлаш»инвестицион лойиҳасини амалга оширишга тайёрланмоқда.\nЛойиҳа хорижий инвестициялар иштирокида тенглик шароитларида корхона (кейинги матнда – қўшма корхона (ҚК)) ташкил қилиш йўли билан амалга оширилади.\nҚКни яратиш мақсадида хорижий инвестор танлов асосида аниқланади.\nТанловда иштирок этиш учун талабномалар 2016 йил 1 март куни тошкент вақти билан соат 17:00 гача қабул қилинади.\nТанлов ўтказиш шартлари ва бошқа маълумотлар учун «Ўзбекнефтгаз» МХКга мурожаат этинг, манзил: Тошкент ш., 100047, Истиқбол кўч., 21, тел.: (99871) 233-13-79, факс: (99871) 236-09-65.\nСўнгги ўзгартириш: 01.04.2016 17:04


Об-ҳаво маълумоти: яна совуқ ҳаво кириб келмоқда\nОб-ҳаво маълумоти: яна совуқ ҳаво кириб...\n06.04.2018 17:32 0 2394\nЎзбекистон гидрометеорология хизмати марказининг хабар қилишича, 7 апрель куни Тошкент шаҳрида ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +10 ... +12 даража, кундузи +12 ... +14 даража илиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Ҳарорати кечаси +3 ... +8 даража, кундузи +13 ... +18 даража илиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nБухоро ва Навоий вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +7 ... +12 даража, кундузи +13 ... +18 даража илиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nСамарқанд, Жиззах ва Сирдарё вилоятларида ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +10 ... +15 даража, кундузи +20 ... +25 даража иссиқ бўлади. Сониясига 5-10 метр тезликда шамол эсади.\nҚашқадарё ва Сурхондарё вилоятларида ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +8 ... +13 даража, кундузи +10 ... +15 даража илиқ бўлади. Сониясига 5-10 метр тезликда шамол эсади, 12-17 метргача кучайиши мумкин.\nФарғона водийси вилоятларида ҳам ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +8 ... +13 даража, кундузи +15 ... +20, Термизда кундузи +17 ... +22 даража иссиқ бўлиши кутиляпти. Сониясига 5-10 метр тезликда шамол эсади, 12-17 метргача кучайиши мумкин.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +3 ... +8, кундузи +5 ... +10 даража илиқ бўлади. Нурафшонда эса кечаси +8 ... +13, кундузи +10 ... +15 даража исиши мумкин. Сониясига 5-10 метр тезликда шамол эсади, 12-17 метргача кучайиши мумкин.


Солиқ солишнинг умумбелгиланган тартибига ўтиш учун бухгалтер нима қилиши керак? | BUXGALTER.UZ\nЯСТ тўловчи бўлган корхонада январь-сентябрь якунлари бўйича тушум 1 млрд сўмдан ортиқни ташкил этади. Солиқ солишнинг умумбелгиланган тартибига ўтиш учун бундай корхонанинг бухгалтери нима қилиши керак?\nСолиқ даврида олган ялпи тушуми 1 млрд сўмдан ошган ЯСТ тўловчилар белгиланган мезон ошиб кетган ойдан кейинги ойнинг бошидан бошлаб умумбелгиланган солиқларни тўлашга ўтади (СКнинг 351-моддаси 5-қисми).\nЯъни кўриб чиқилаётган корхона 2019 йилнинг 1 октябридан бошлаб умумбелгиланган солиқларни тўлашга ўтиши керак.\nБунинг учун бухгалтер my.soliq.uz порталидаги солиқ тўловчининг шахсий кабинетида қуйидагиларни амалга ошириши зарур:\n1. “Солиқ солиш тартибини қўллаш тўғрисида хабарнома”ни тўлдириш ва юбориш. Бунинг учун “Ҳисоботни юбориш” бўлимида электрон ҳисобот рўйхатидан:\n“ягона солиқ тўлови бўйича ҳисоботлар” бандини;\n“Солиқ солиш тартибини қўллаш тўғрисида хабарнома” шаклини (10102_4 коди) танлаши зарур. Унда “Умумбелгиланган солиқлар” сатри белгиланиб, ДСИга юборилади.\nҲатто сиз томондан бу бажарилмаган тақдирда ҳам, ДСИ 1 млрд сўмдан ошган тушумингиз бўйича маълумотларни таҳлил қилган ҳолда, ҳар қандай ҳолатда ҳам корхонангизни СКнинг 351-моддаси нормасидан келиб чиқиб солиқ солишнинг умумбелгиланган тизимига ўтказади;\n2. “Қўшимча қиймат солиғи тўловчиси сифатида рўйхатдан ўтиш” бўлимида рўйхатдан ўтиш. Шундан кейин корхонага ҚҚС тўловчи коди берилади ва “Қўшилган қиймат солиғи тўловчиси рўйхатдан ўтказилганлиги тўғрисидаги гувоҳнома” шакллантирилади.\nБу – муҳим! Солиқ даври давомида ялпи тушум 3 млрд сўмдан ошмаса, сиз ҚҚС ҳисоблаб чиқариш ва тўлашнинг соддалаштирилган тартибини танлашга ҳақлисиз (СҚҚС, СКнинг 226-1-моддаси).\nБунинг учун ялпи тушум 1 млрд сўмдан ошган ойдан кейинги ойнинг 15-санасидан кечиктирмасдан ДСИга ёзма равишда хабарнома тақдим этиш зарур. Биз кўриб чиқаётган вазиятда – бу 15 октябрдан кечиктирилмаслиги керак.\n3. 2-3 кун давомида “Шахсий карточкалар” бўлимида фойда солиғи (32 коди) ва ҚҚС (1 коди) қўшилганини текшириб туриш.\nБу – муҳим! Корхона ЯСТ ва ихтиёрий равишда ҚҚС тўловчи бўлган тақдирда у яна ҚҚС тўловчи сифатида рўйхатдан ўтиши зарур эмас. Шахсий карточкага сизга 1 коди билан “умумбелгиланган” ҚҚСни қўшишлари ҳақида хат ёзиш мумкин.\nЯна нималарни ёдда тутиш зарур:\n1) 10 октябрга қадар Фойда солиғи бўйича жорий тўловлар тўғрисидаги маълумотномани топшириш (СКнинг 164-моддаси 3 ва 4-қисмлари). Бунда корхона ЯСТдан умумбелгиланган солиқларни тўлашга ўтган биринчи чорак учун фойда солиғи бўйича жорий тўловларни тўлашдан озод қилинади СКнинг 354-моддаси 3-қисми);\n2) агар корхонангиз тушум мезони – 1 млрд сўмдан ошиши муносабати билан умумбелгиланган солиқларни тўлашга IV чорак бошидан бошлаб эмас, балки жорий йилнинг 1 ноябридан бошлаб ўтишини мисол қилсак, “Чорак ўртасида фойда солиғини тўлашга ўтиш ҳисоботда қандай акс эттирилади” материалини ўқиб чиқишни тавсия қиламиз.


БАРЧА ИМКОНИЯТЛАРДАН УНУМЛИ ФОЙДАЛАНИЛАДИ Туман молия бўлимининг мудири Улуғбек Махманазаровнинг халқ депутатлари туман кенгашининг эллик биринчи сессиясида қилган маърузаси » "Оқдарё овози" газетаси\nБАРЧА ИМКОНИЯТЛАРДАН УНУМЛИ ФОЙДАЛАНИЛАДИ Туман молия бўлимининг мудири Улуғбек Махманазаровнинг халқ депутатлари туман кенгашининг эллик биринчи сессиясида қилган маърузаси\nСўнгги йилларда маҳаллий бюджетлар мустақиллиги, шаффофлиги ва очиқлигини ҳамда маҳаллий бюджет харажатларини тақсимлашда жамоатчилик ва фуқароларнинг иштирокини таъминлаш борасида кенг кўламли ислоҳотлар давом эттирилмоқда.\nМаҳаллий бюджет даромад прогнозларининг 2021 йилдаги параметрлари ижроси\nТуманнинг бюджет даромадлари бўйича 2021 йил прогнозини белгиланиши бутун дунёда, шу жумладан, юртимизда мураккаб бўлиб турган пандемия ҳолати ҳисобга олинган ҳолда тасдиқланган эди.\nЖорий йилнинг ўтган 9 ойи давомида туманнинг маҳаллий бюджет даромадлар ижроси эса 46245,1 млн.сўмни (прогноз 40909,9 млн.сўм) ёки прогнозга нисбатан 113 фоизни ташкил этди.\nНатижада, 9 ойлик якунларига кўра 5335,2 млн.сўм маблағ маҳаллий бюджет ихтиёрида қолдирилди.\nДастлабки ҳисоб-китобларга кўра, 2021 йилда бюджет даромадлари ҳақиқатда 66 772,0 млн.сўмга (прогноз 55 992,0 млн.сўм) бажарилиши кутилмоқда (119%). Маҳаллий бюджет даромадлар қисми прогноздан 10 780,0 млн.сўмга ошириб бажарилиши режалаштирилмоқда.\n2022 йил Давлат бюджетини шакллантиришда солиқ сиёсатининг асосий йўналишлари\nБиринчидан, 2022 йилда асосий солиқ ставкаларини ўзгаришсиз қолдириш таклиф этилмоқда.\nЖумладан, қўшилган қиймат солиғи ставкаси 15 фоиз, фойда солиғи ставкаси 15 фоиз, айланмадан олинадиган солиқ 4 фоиз ва жисмоний шахслардан олинадиган даромад солиғи 12 фоиз миқдорида қолдирилади.\nШу билан бирга, қишлоқ хўжалиги соҳасидаги солиқ ставкалари ҳам сақлаб қолинмоқда (ер солиғи (0,95 фоиз).\nИккинчидан, қишлоқ хўжалигига мўлжалланмаган ерлар учун ер солиғи ставкаси 7 фоизга индексация қилинмоқда.\nХусусан, туманда қишлоқ хўжалиги учун мўлжалланмаган ерлар бўйича базавий солиқ ставкаси 2021 йилда 1 гектар ер майдони учун 33,0 млн.сўм этиб белгиланган бўлса, 2022 йилда ушбу миқдор 35,3 млн.сўмни ташкил қилади.\nХудди шу тартибда, жисмоний шахсларнинг ер солиғи ставкаси ҳам ўтган йилга нисбатан 7 фоизга индексацияси қилинмоқда. Жумладан, туманимизда 2021 йилда базавий солиқ ставкаси 1 кв.м учун мутлақ ўлчамда 297,6 сўмни ташкил этган бўлса, ушбу миқдор 2022 йилда 323,2 сўм этиб белгиланмоқда.\nХалқ депутатлари туман Кенгашининг белгиланган базавий мутлақ миқдордаги солиқ ставкасини 0,5 - 2,0 камайтирувчи ва оширувчи коэффициент қўллаган ҳолда туман ва шаҳарларнинг иқтисодий ривожланишига қараб туман ва шаҳарлар кесимида ер солиғини белгилаб бериш ваколати мавжуд.\nШунингдек, туман ва шаҳар халқ депутатлари Кенгашлари, вилоят Кенгашлари томонидан белгиланган ер солиғи ставкасидан келиб чиқиб, даҳа, мавзе, маҳалла, кўча кесимида 0,7 - 3,0 камайтирувчи ва оширувчи коэффициентларни қўллаган ҳолда ер солиғини белгилаб бериш ваколатлари берилган.\nЖисмоний шахсларнинг мол-мулк солиғи ставкаси 10 фоизга индексация қилиниб, 0,23 фоиздан 0,25 фоизга оширилмоқда.\nШуни таъкидлаб ўтиш зарурки, кўзда тутилган ўзгартиришларга қарамасдан 2022 йилда жисмоний шахслардан олинадиган ер ва мол-мулк солиқ миқдори 2021 йилдаги ҳисобланган миқдордан 1,3 баробаридан ошмаслиги алоҳида белгиланмоқда.\nУчинчидан, юридик шахсларнинг мол-мулкига солинадиган солиқ ставкаси 2 фоиздан 1,5 фоизга пасайтирилмоқда, шу билан биргаликда 1 кв.метр учун мутлақ қийматда белгиланган минимал қиймат жорий этилиши таклиф қилинмоқда (Тошкент шаҳрида - 2,5 млн.сўм, Нукус шаҳри ва вилоят марказларида - 1,5 млн. сўм ва қолган ҳудудларда -1,0 млн. сўм).\n2022 йилда ҳудуд бўйича маҳаллий бюджет даромадлари тўғрисида\n2022 йил учун бюджет даромадларининг прогнози бюджет даромадларига сезиларли таъсир кўрсатувчи ялпи ҳудудий маҳсулот (ЯҲМ) кўрсаткичларини ошиши, базавий ҳисоблаш миқдорини ҳамда меҳнатга ҳақ тўлашнинг энг кам миқдорини ўсиши ҳисобга олинган.\nШунингдек, 2022 йилда маҳаллий бюджетлар даромадлари таркибида деярли ўзгариш киритилмаяпти.\nАлкоголь маҳсулотлари ва мобиль алоқаси хизматини кўрсатганлик учун акциз солиғи тушумларини тақсимлаш тартиби ўзгармайди ҳамда 2022 йилдан бошлаб тамаки маҳсулотлари учун акциз солиғи 2021 йил 1 июль ҳолатидаги аҳоли сонининг улушига кўра маҳаллий бюджетларга ўтказилади.\nХусусан, туман бюджетига 2022 йилда 26281,0 млн.сўм (мобиль бўйича 5 667,0 млн.сўм, алкоголь 9 947,0 млн.сўм, тамаки маҳсулотлари бўйича 10 667,0 млн.сўм) ўтказиб берилади.\n2022 йил бюджет тушумлари прогнози ишлаб чиқилишида қўшилган қиймат солиғи бўйича солиқ маъмурчилигини яхшилаш, ишчилар сони ва меҳнатга ҳақ тўлаш фондини легализация қилиш, хуфёна иқтисодиётга қарши курашиш доирасидаги бошқа тадбирлар натижасида бюджетга қўшимча маблағ тушириш топшириқлари прогнозга қўшиб ҳисобга олинган.\nЮқоридагилардан келиб чиқиб, маҳаллий ҳокимликлар ҳамда солиқ органлари ҳудудларни прогноз кўрсаткичларини бажаришда ушбу ҳудуддаги мавжуд имкониятлардан тўлиқ фойдаланишлари лозим бўлади.\n1. "Солиқчи-кўмакчи" тамойили асосида тадбиркорларга мажбуриятларни бажаришда кўмаклашиш орқали жорий ҳисобланган солиқларни тўлиқ ундирилишини таъминлаш;\n2. Мулк ва ер солиқлари, сув ресурсларидан фойдаланганлик учун солиқларни йиғилувчанлигини ошириш;\n3. Тадбиркорлик субъектларининг "Онлайн" назорат касса машинаси билан жиҳозланиш қамровини ошириш ҳамда харидор билан ҳисоблашишда ушбу тизимдан фойлаланиш механизмини тўлақонли ишлашини таъминлаш;\n4. Юридик шахсларга тегишли бўлган мулк объектларини кадастр ходимлари билан бирга тўлиқ хатловдан ўтказиш орқали мулк солиғи учун 2022 йилда жорий этилаётган базавий мутлақ қийматга асосан қўшимча тушумлар тушириш манбасини яратиш;\n5. Хуфёна иқтисодиётга қарши курашиш доираси барча зарурий чораларини кўриш, бунда норасмий ходимни легаллаштиришдан бошлаб, кунлик нақд пул савдосига эга субъектлар томонидан кунлик тушумларни тўлиқ банк кассаларига топшириш жараёнларигача ишлаш механизмини янада самарали ташкил этиш;\n6. Ўтган йиллар ҳамда жорий йил ҳисобидан шаклланган солиқ қарздорликларини солиқ тўловчиларнинг солиқ тўлаш маданиятини шакллантириш ҳамда суд ижро органлари билан ҳамкорликда сифатли ундириш ишларини ташкил этишимиз зарурдир.\n7. Тадбиркорлик субъектларини қишлоқ хўжалигига мўлжалланмаган ер майдонларини "E ijro auksion" электрон онлайн-аукцион савдо майдончаси орқали сотиб олишга жалб этиш.\nЮқоридаги ишларни ўз вақтида ва сифатли ижросини таъминланиши натижасида 2022 йилда маҳаллий бюджет даромадлар қисмини прогноздан 10667,0 млн.сўмга ошириб бажариш бўйича барча зарурий имкониятларимиз мавжуд.\n2022 йил маҳаллий бюджетда назарда тутилаётган харажатлар прогнози ҳақида маълумот 2022 йил учун Оқдарё туман маҳаллий бюджетнинг харажатлари 145532,9 млн сўмни (2021 йилга нисбатан 132 %), учун маблағ ажратилиши назарда тутилмоқда.\n1.Ижтимоий соҳа ва аҳолини ижтимоий қўллаб-қувватлаш харажатларига жами 112 898,1 млн. сўм (умумий харажатларнинг 77,6 фоизи) ажратилиши назарда тутилмоқда. Бунда:\nМактабгача таълим харажатларига 7 425,8 млн. сўм (2021 йилга нисбатан 111 %) маблағ ажратилиши назарда тутилган.\nУмумий таълим харажатларига 11231,7 млн. сўм (2021 йилга нисбатан 120 %) маблағ ажратилиши назарда тутилган.\nСоғлиқни сақлаш харажатларига 46591,0 млн. сўм (2021 йилга нисбатан 116 %) маблағ ажратилиши назарда тутилган.\nБирламчи тиббий санитария муассасаларида аҳоли жон бошига ажратиладиган дори ва тиббий буюмлар учун маблағ миқдорини ўртача 3 бараварга ошириш назарда тутилган (5,5 минг сўмдан 16,0 минг сўмга оширилади).\nБолали оилаларга ва кам таъминланган оилаларга нафақалар учун 44 095,0 млн.сўм (2021 йилга нисбатан 142 %) ва бошқа ижтимоий соҳа йўналишидаги харажатларига 3 604,5 млн сўм (2021 йилга нисбатан 105 %) маблағ режалаштирилмоқда.\n2. Иқтисодиёт харажатларига жами 12747,2 млн. сўм (умумий харажатларнинг 9 фоизи, 2021 йилга нисбатан 128 %) маблағ назарда тутилмоқда.\n3. Маҳаллий бюджетлар параметрларидаги яна бир ўзгариш. Бу 2022 йилдан бошлаб маҳаллий бюджетларни шакллантиришда бевосита кенг жамоатчилик иштироки ҳисобланади.\n2022 йил 1 январдан эътиборан республиканинг барча туман (шаҳар)ларида тегишли бюджетларнинг тасдиқланган умумий харажатларининг 5 фоизини жамоатчилик фикри асосида шакллантирилган тадбирларни молиялаштиришга йўналтирилади.\nНатижада 2022 йилда "Очиқ бюджет" ахборот портали орқали жамоатчилик фикри асосида шаклланган тадбирларни молиялаштириш учун шаҳар ва туман ҳокимликлари қошидаги "Фуқаролар ташаббуси жамғармаси"га 6 864,4 млн. сўм миқдорида маблағлар ўтказилади. Бу эса ўз навбатида туманда бир қатор муҳим ижтимоий-иқтисодий муаммоларни бартараф этиш учун хизмат қилади.\nХиёбонлар, болалар майдончаси барпо этиш, ички йўлларни ва ижтимоий соҳа объектларини таъмирлаш, экологияни яхшилаш, ичимлик суви ва оқава сув билан таъминлаш, кўча чироқларини ўрнатиш ишлари амалга оширилади.\n4.Яна бир муҳим ўзгариш. Тадбиркорлик ва аҳоли бандлигини таъминлаш мақсадида маҳаллабай ишлашнинг янги тизими, яъни ҳоким ёрдамчилари жорий этилди ва уларни сақлаш харажатлари учун 1169,1 млн сўм маблағ назарда тутилди.\nЖАМОАТЧИЛИК НАЗОРАТИ - ДЕМОКРАТИК ИСЛОҲОТЛАР САМАРАСИ


Украина: Айирмачилар Киев кучлари позициясини ўққа тутишда давом этмоқда\n06 май 2021, Тошкент вақти: 10:46\nДонбассдаги украин ҳарбийлари.\nДонбассда айирмачилар украин ҳарбийлари позицияларини ўққа тутмоқдалар. Украинанинг “5-канали” шанба куни Марьинкадаги ўққа тутиш видеоёзувини намойиш қилди.\nУкраина шарқидаги айирмачиларга қарши ҳарбий амалиёт штабининг маълум қилишича, 6 июнь куни Донецк вилоятидаги Широкино, Гранитное ва Староигнатьевка, Богдановка, Ленинское, Луганское аҳоли пунктлари, Луганск вилоятидаги Кримское қишлоғи ўққа тутилган. Украин ҳарбийлари бу жойларда Минск келишувига зид равишда оғир қуроллардан фойдаланганини иддао қилмоқдалар.\nКеча Украина президенти маъмуриятининг ҳарбий амалиёт масалалари бўйича матбуот котиби Андрей Лисенко жума куни тўқнашув ҳудудида бир ҳарбий ўлдирилгани, яна 10 ҳарбий ярадор бўлганини маълум қилганди.


Тошкентда коронавирус карантини доирасида қисқа вақт ичида 3 та поликлиника қурилади — Sof.uz\nТошкентда коронавирус карантини доирасида қисқа вақт ичида 3 та поликлиника қурилади\n21.03 10:39 714 Ўзбекистон\n20 март куни Ўзбекистон Республикаси Олий Мажлиси Қонунчилик палатасида парламент қўйи палатаси депутатлари ва Сенати аъзолари иштирокида йиғилиш бўлиб ўтди.\nУнда парламент юқори палатаси Раиси Т.Нарбаева нутқ сўзлади.\n– Давлатимиз ўз тараққиёти йўлида жадал ривожланаётган бир пайтда пандемия табиий ҳолатда Ўзбекистонни ҳам четлаб ўтмади, – дейди Олий Мажлис Сенати Раиси Танзила Нарбаева. – Биз, парламент аъзолари, халқимиз ҳар дақиқада ушбу касалликнинг кечиши тўғрисида, умуман олганда, унинг иқтисодиёт, ижтимоий соҳа, одамларнинг кайфиятига қандай таъсир этаётганини оммавий ахборот воситалари, ижтимоий тармоқлар орқали кузатиб турибмиз.\nСўнгги уч йилда кўплаб ислоҳотлар амалга оширилган бўлса-да, йиллар мобайнида барча соҳалар, хусусан, ижтимоий соҳаларда муаммолар етарлича тўпланиб қолганлигига гувоҳ бўляпмиз. Айниқса, санитария-эпидемиология хизмати тўғрисида нафақат қонунчиликни такомиллаштириш, балки ҳукуматимиз томонидан зарур чора-тадбирлар амалга оширилиши керак. Бунга давлат раҳбари ҳам урғу бериб, ушбу тизим йиллар давомида эътибордан четда қолганлиги, кадрлар салоҳияти етарли даражада эмаслиги, моддий-техника базаси ўз ҳолига ташлаб қўйилганлигини таъкидлади. Шу муносабат билан, ҳозирда нафақат санитария-эпидемиология хизмати, балки соғлиқни сақлаш тизимини тубдан қайта ислоҳ қилиш бўйича тегишли чоралар кўрилмоқда.\n21:46 413 Ўзбекистон\nБугун, 20:08 421 Ўзбекистон\nБугун, 20:06 1757 Ўзбекистон\nБугун, 19:39 308 Жаҳон\nБугун, 19:38 273 Жаҳон\nБугун, 18:47 238 Ўзбекистон


Тиббиёт факультети - QarshiDU.Uz\nЎзбекистон Республикаси Президенти Ш.М.Мирзиёев рахбарлигида 2020 йил 6 ноябрь куни кенгайтирилган тарзда ўтказилган видеоселектор йиғилишининг 88-сонли баёни 17-а банди ҳамда Ўзбекистон Республикаси Олий ва ўрта махсус таълим вазирининг 2020 йил 14-декабрдаги “Қарши давлат университети, Гулистон давлат университети, Жиззах давлат педагогика институти ва Навоий давлат педагогика институтида тиббиёт факультетларини ташкил этиш тўғрисида”ги №654-сонли буйруғи ҳамда университет Кенгашининг 2021-йил 19-февралдаги 8-сонли йиғилиши қарори асосида университет ректорининг 2021 йил 6 мартдаги 45-И буйруғига мувофиқ университетда тиббиёт факультети ташкил этилди.\nИстеъмолчилар талабларига мувофиқ қабул квоталарига буюртмалар шакллантирилди. 2021-2022 ўқув йили учун қабул параметрларига асосан, университетга 5510100-Даволаш иши йўналишига 78 нафар ҳамда 5510200-Педиатрия иши таълим йўналиши бўйича 73 нафар, жами 151 нафар талаба қабул қилинди.\nШунингдек, Қарши давлат университети ҳамда Россия федерацияси Нижний Новгород шаҳридаги Приволжск тадқиқот тиббиёт университети ўртасида 2021 йил 9 июлда имзоланган №2253/31-сонли ҳамкорлик шартномасига асосан 5510100-Даволаш иши ҳамда 5510200-Педиатрия иши таълим йўналишлари бўйича қўшма таълим дастурлари (3+3) асосида жами 40 нафар мутахассис тайёрлаш йўлга қўйилди.\nТиббиёт факультети ташкил этилиши муносабати билан университет структурасига тегишли ўзгартириш ва қўшимчалар киритилди ва вазирлик томонидан тасдиқланди. Факультет учун ўқув биноси ажратилди. Аудиториялар ва лаборатория хоналарини ўқув жараёнига тайёрлаш учун жиҳозлар ва асбоб-ускуналар ҳамда зарур ўқув адабиётлар харид қилинди.\nДаволаш иши ҳамда педиатрия иши таълим йўналишларининг малака талаблари, ўқув режалари, фан дастурлари асосида 2021-2022-ўқув йили учун ўқув юкламалар шакллантирилди. Ўқув режадаги фанларни ўқитишда университетда фаолият кўрсатаётган профессор-ўқитувчилар ҳамда вилоятдаги тиббиёт муассасаларида фаолият кўрсатаётган илмий салоҳиятли ходимлардан фойдаланиш йўлга қўйилди.\nЎзбекистон Республикаси Соғлиқни сақлаш вазирлигининг 2021 йил 17 августдаги 08-04/10390 сонли хатига асосан, талабалар амалиётларини ташкил этиш учун Қарши шаҳрида жойлашган 12 та тиббиёт муассасалари белгиланди ва улар билан ҳамкорлик шартномалари имзоланди.\nТиббиёт факультети декани:\nТуйчиев Сардор Азаматович\nҚабул кунлари: ҳар куни 9:00 дан 17:00 гача\nТел: (+998 90) 876-50-07\nЁшлар масалалари ва маънавий-маърифий ишлар бўйича декан ўринбосари:\nАликулова Мухаббат Манноновна\nҚабул кунлари: ҳар куни 09:00 дан 17:00 гача\nТел: (+998 93) 525-33-00


Xiaomi Mi TV 4: нархи чақмасмикан? - Terabayt.Uz\nXiaomi Mi TV 4: нархи чақмасмикан?\nXiaomi’нинг Хитойда ўтказган катта тақдимот тадбирида нафақат флагман смартфонлар намойиш этилди, балки улар орасида Mi Bond 3 фитнес-билакузуклари ва Mi TV 4 сериясидаги энг йирик телевизори ҳам бор эди.\nУшу флагманга 75-дюймли, фармати 3840x2160 пиксел бўлган 4K HDR дисплейи ўрнатилган. Панелнинг энг юпқа қисмининг қалинлиги атиги 11,4 мм. Ичида 64 битли Amlogic процессори бор. У тўрт ядроли ARM Cortex-A53 бўлиб, 1.8 ГГц частотасида ишлайди, графикаси 750 МГц да ишлайдиган Mali-T830. Тезкор хотираси 2, ўрнатилган хотира флешкаси 32 ГБ дан иборат.\nЎҚИНГ: Xiaomi ўта ингичка телевизор тақдим этди\nОС сифатида катта ўзгаришларни бошдан кечирган Android ишлатилади. Қобиғида PatchWall ва Xiao AI овозли ёрдамчи бўлган «ақлли» тизим ишлайди. Фақат шу нарсани ҳам ҳисобга олиб қўйиш керакки, буларнинг барчаси Хитой тилида амалга оширилади.\nТелевизор корпуси металдан. орқа томонда учта HDMI, иккита USB-порти AV,Ethernet,S/PDIF ва бизнинг юртимизда фойдасиз бўлган антенна учун DTMB-кириш жойлашган.\nЯнги телевизор Хитойда июнь ойидан бошлаб савдога чиқарилади, нархи 1405 доллар атрофида бўлади, дейишмоқда (бу Хитойдаги нарх). Эътибор қилинг: Sony, Samsung ва LG компанияларининг шундай диагоналдаги энг арзон телевизорлари Mi TV 4’дан икки баробар қиммат туради.\nЎҚИНГ: Миллионлаб инсонлар кутган Mi Band 3 тақдим қилинди\n#Xiaomi #хабарлар #Mi TV 4


ССВ: Шифокорга оғир тан жароҳати етказган наманганлик муштумзўр ака-ука эҳтиёт чораси сифатида қамоққа олинди - Ishonch.uz\nБош саҳифа Жамият ССВ: Шифокорга оғир тан жароҳати етказган наманганлик муштумзўр ака-ука эҳтиёт чораси сифатида...\nССВ: Шифокорга оғир тан жароҳати етказган наманганлик муштумзўр ака-ука эҳтиёт чораси сифатида қамоққа олинди\nПандемия даврида юртдошларимизни коронавирус инфекциясидан асраш, халқимиз саломатлигини муҳофаза қилишда энг катта юк тиббиёт ходимлари зиммасига тушаётганига бугун барчамиз гувоҳмиз. Айтиш мумкинки, эл саломатлиги йўлида куну тун фидокорона меҳнат қилаётган ушбу касб эгалари ўз жонини хатарга қўйиб бўлса-да, зиммаларидаги бурчни шараф билан адо этмоқдалар.\nБироқ, мана шундай оғир ва мураккаб пайтда ўзгалар соғлиги ва ҳаёти учун кураш олиб бораётган фидойи тиббиёт ходимларининг меҳнатини қадрламаслик, уларга беписанд муносабатда бўлиш ва куч ишлатиш ҳар қандай соғлом фикрли инсоннинг ғазабини қўзғаши аниқ.\nХабарингиз бор, кеча ижтимоий тармоқларда Наманган шаҳридаги 10-сонли оилавий поликлиникада фуқаро шифокорни аямасдан дўппослаётгани акс этган видео тарқалгани, Cоғлиқни сақлаш вазирлиги мазкур ҳолат юзасидан ўрганишлар олиб бораётгани ҳақида маълумот берган эдик.\nАниқланишича, жорий йилнинг 28 июль куни соат 02:30да Наманган шаҳар “Обжувоз” маҳалласи Тафаккур кўчаси 41-уйда яшовчи 1999 йилда туғилган фуқаро Ф.Ж. ва унинг акаси 1996 йилда туғилган фуқаро Ф.Б. Наманган шаҳар “Янгиқурилиш” маҳалласида жойлашган 10-сон оилавий поликлиникага тана ҳароратининг кўтарилиши шикояти билан мурожаат қилади.\nШу куни поликлиникада ўз навбатчилигини ўтаётган 1994 йилда туғилган шифокор У.А. фуқаролар – Ф.Ж. ва Ф.Б.ни тиббий кўрикдан ўтказиб, уларга тана ҳарорати меъёрда экани ва коронавирус инфекциясига ПЗР тест топшириши кераклигини айтганида бу ташхисдан норози бўлган ака-ука шифокор У.А.ни аёвсиз дўппослайди ва унга жиддий тан жароҳати етказади.\nШундан сўнг шифокор У.А. олган тан жароҳатлари билан Республика шошилинч тез тиббий ёрдам илмий маркази (РШТТЁИМ) Наманган филиалига мурожаат қилган.\nҲозирда тиббиёт ходимига тажовуз қилган фуқаролар – Ф.Ж. ва Ф.Б.ларга нисбатан қамоққа олиш тарзидаги эҳтиёт чораси қўлланилиб, мазкур ҳолат юзасидан муштумзўр ака-укага нисбатан Ўзбекистон Республикаси Жиноят кодексининг 277-моддаси 2-қисми “б” банди билан жиноят иши қўзғатилган.\nАввалги саҳифаНақд хорижий валюталарни ноқонуний олиб чиқишга бўлган уринишларга ўз вақтида чек қўйилди\nКейинги мақолаЎзбекистонда 6 август куни кутилаётган об-ҳаво ҳақида маълумот берилди


Россия пойтахти Москва энергетик хуружни бошдан кечирмоқда.\nБугун эрталаб тўсатдан Москванинг кўплаб ҳудудларига электр энергиянинг узатилиши тўхтади.\nРоссия Энергетика вазири Виктор Христенконинг маълум қилишича, электр энергияси бўхрони Москванинг катта қисми ҳамда Калуга ва Тула вилоятларига қисман таъсир қилган.\nЭнергетика вазирининг айтишича, электр узатиш тизимидаги бузилишга Чагино электр станциясида юз берган ёнғин ва унинг натижасида рўй берган портлаш сабаб бўлган.\n“Бугун содир бўлган воқеа Чагино станциясидаги ёнғин ва портлашнинг оқибатидир. Бунинг натижасида трансформатор бузилган ҳамда 500 ва 110/220 киловолтли электр линиялари ишдан чиққан.”\nРоссиядаги асосий элктр энергиясини етказиб берувчи Яҳлит Энергетик Тизми ширкатининг матбуот котиби бўхрон кеча бошлангани, бироқ таъмирловчилар уни бартараф эта олмаганини баён қилди.\nМазкур авария туфайли Москвадаги жамоят траспорти тўхтаб қолган ва метро йўловчиларини эвакуация қилишга тўғри келган.\nШунингдек, касалхоналарга ҳам электр энергиясини етказиб бериш тўхтатилгани хабар қилинмоқда.


Мавлоно Румий майдони Туркия рамзига айланади\nКўнядаги қурилиш шаҳарни ўзгартириш учун мўлжалланган. Бу ерда Мавлоно майдони, Мавлоно бозори, Миллат боғи, тўрт минорали янги масжид ва жуда кўп бошқа бинолар қурилиши режалаштирилмоқда, деб хабар беради Анатолия агентлиги.\n"Кучли шаҳарлар – 2023 йилга бориб кучли Туркия" дастури доирасида шаҳарни ўзгартириш учун мўлжалланган Кўняда кенг кўламли қурилиш режалаштирилган.\nИсломосферага кўра, Мавлоно майдони, Мавлоно бозори ва Олтин бозори қурилиши режалаштирилган. Шаҳарсозлик ва атроф-муҳит Туркия вазири Мурод Қурум бундай деди: "Трафальгар майдони Буюк Британияда санъат ва маданият рамзи бўлгани каби, Александерплац немис мустақиллик рамзи бўлган каби, Регистон Самарқандда илм-фан ва санъат рамзи бўлгани каби, Башчаршия Сараево рамзи бўлгани каби, Мавлоно Румий майдони Туркиянинг рамзи бўлиб қолади".\nСобиқ шаҳар стадиони жойида 108 минг квадрат метр майдонни эгаллаган Миллат боғини қуриш режалаштирилган. Бу ерда болалар теннис корти, баскетбол майдони, шахмат ўйнаш учун жой, майдончалар, кутубхона майдони, ҳовуз, Турк-Ислом боғи, велосипед ва пиёдалар йўллари кўзда тутилган. Шунингдек, бу боғда Истанбулдаги Султон (энг катта) масжидлар моделида улкан масжид қурилади. Лойиҳага кўра, гумбазининг диаметри 23 м, баландлиги 59 м бўлган 4 та минорага эга бўлади ва ҳовли билан биргаликда масжид 14 400 нафар кишини ўз ичига сиғдиради.\nРежалаштирилган барча ишларнинг катталигига қарамай, уларни ёз охиригача тугатиш режалаштирилмоқда. "Иншааллоҳ, шу йилнинг август ойига қадар лойиҳани якунлаб, Кўня аҳли ва ёшларимиз учун Миллатлар боғини очамиз", - дейди Мурод Қурум.\nШу билан бирга, шаҳарнинг тарихий меросигни асраб-авайлаш режалаштирилган. Шаҳарнинг энг қадимий турар-жойи бўлган Алоуддин тепалиги атрофида қурилиш ва ободонлаштириш ишлари маданий ёдгорликларга зарар етказмайдиган тарзда амалга оширилади.\nДругие материалы в этой категории: « Қозоғистонда «ҳалол» стандартлари ишлаб чиқилмоқда\tIV Халқаро Қуръони карим мусобақаси ғолибларига 1,5 миллион риял (412 минг доллор) берилади »


Грузия билан ўйин ўтказиш ташаббуси кимдан чиқди? Энди топ-жамоалар билан ўйнаймизми? - Усмон Тошев олдида турган вазифалар ҳақида\n1 ноябрь, 2021, 21:39\nТеглар:Усмон Тошев | ЎФА | Узбекистон терма жамоаси\nБизга таклиф билан чиқаётган жамоалар кўп.\nЯқинда ЎФА терма жамоалар бўлимида фаолиятини бошлаган Усмон Тошев айни пайтда қизғин иш устида.\nМаълумки, ушбу ойда миллий терма жамоамиз Тбилисида Грузия билан ўртоқлик учрашувида майдонга тушади. Мутахассисга юклатилган вазифадан келиб чиқиб кейинги режалари билан қизиқдик.\n- ЎФА терма жамоалар бўлими бошлиғи сифатида ишга киришганингиз бу катта масъулият. Бу ердаги ишни нимадан бошладингиз?\n- Ҳар доимгидек эътиборли бўлиш, бир-биримизга ҳурмат кўрсатиш, тартиб-интизом ва ҳар ким ўз ишини профессионал тарзда бажариши керак. Ҳеч ким бир-бирининг ишига аралашмаслиги лозим. Ҳеч қачон оператор менежерга, менежер мураббийга қараб баҳо бериши дуруст эмас. Ҳар ким ўзига юклатилган ишни қилса бўлди. Ҳамма профессионал ишлайдиган бўлса, олдинга бир қадам юрган бўламиз. Ишни тартиб-интизомдан бошладик.\n- Ушбу ойда терма жамоамиз сафарда Грузияга қарши ўйнайди. Ушбу учрашувни ташкил қилиш ташуббуси кимдан чиқди: бизданми ё уларданми?\n- Албатта, биздан. Биз жаҳон чемпионатининг кейинги босқичига чиқа олмадик. Ҳамма жамоаларни эса тақвим бўйича ўйинлари бор. Биз кимда бўш вақт борлигига қараб иш кўришимиз керак. Айрим пайтларда бизга таклиф билан чиқишади ёки ўзимиз таклиф билдирамиз. Бу нормал ҳолат. Доим бир-биримиз билан алоқада бўламиз. Баъзи пайтларда танишларимиздан фойдаланамиз. Мақсадимиз бўйича бош мураббийга яхши бўлган ўйинларни топишимиз керак. Бу Европа, Африка ёки Осиё жамоаси бўладими, фарқи йўқ. Асосийси, мураббийга керакли ўйин бўлиши муҳим. Футболчиларни у тайёрлайди. Тайёргарлик жараёнида қайси ва қандай ўйин кераклигини режасига қараб билади. Биз эса мураббийимизга қулай бўлиши учун яхши рақибларни топишга ҳаракат қиламиз.\n- Барчамиз терма жамоамизни кучлироқ рақибларга қарши ўйинлар ўтказишини хоҳлаймиз. Шундай экан, кейинги режалар биз учун қизиқ...\n- Ўзингиз ҳам кучли жамоалар ҳақида гапиряпсиз. Ҳозир ҳамма жамоалар ўйнашни билади. Лекин ҳар кимни ҳар хил кучи бор. Ёки жисмоний ҳолати турлича. Масалан, қайсидир терма жамоа жисмоний юкламалар билан ёки бошқаси енгил ҳолатда ўйнайди. Биз мураббий билан келишган ҳолда ўзимиз учун керакли ўйинларни топишга интиламиз. Албатта, топ-рақибларни топиб, ўшалар билан ўйнаш орқали ўзимизни тайёрлаймиз. Бундай ўйинлар футболимизга ҳам, мураббийларга ҳам яхши. Ишқибозларга ҳам жуда маъқул бўлади. Умуман олганда, режамиз қийин эмас. Яна бир бор айтаман: ҳар ким ўз ишини қилса, футбол аслида жуда оддий. Масалан, мен ҳеч нимага қўшилмасдан фақат ўз вазифамни бажарсам ҳаммаси яхши бўлади. Биласиз, ФИФА кунлари бор. Терма жамоалар асосан мана шу ФИФА кунларида ўйинлар ўтказадилар. Мураббийнинг режасига қараб рақибларни топамиз. Қаердадир битта, яна қаердадир иккита ўйин бўлади. Сафарда ёки Ўзбекистонда ўйинлар ташкил қилинади. Бу эса бизнинг ва рақибнинг ҳолатидан келиб чиқилади. Ҳаммада ҳеч кимга керак бўлмаган пандемия бор. Кимни келиши осон ёки қийинроқ? Мана шундай масалаларни муҳокама қилиб, уйда ёки сафарда ўйнашга ҳаракат қиламиз.\n- Сир бўлмаса, бизга ўртоқлик ўйини ўтказиш бўйича таклиф билан чиқаётган терма жамоалар борми?\n- Жуда кўп. Қишгача бизда фақат ноябрь ойида вақт бор. 8-16 ноябрда ФИФА кунлари бор. Бу кунлардан ташқарида жамоани йиға олмаймиз. Чунки ҳамма ўз чемпионатида ўйнайди. Шунингдек, январь ойида ҳам йиғинимиз бор. Бу хусусида мураббий билан гаплашамиз ва бир қатор режаларимиз бор. Ҳал бўлса, кейин айтишимиз мумкин. Ҳозир раҳбарлар билан яхши ўйинлар ташкил қилишга ҳаракат қиляпмиз. Насиб бўлса, барча яхши жамоалар билан ўйнаймиз.\n- Шунингдек, кучли рақибларга қарши ўйинлар ўтказиш нархи ҳам қиммат бўлса керак-а?\n- Ҳеч қанача қийинчилиги йўқ. Топ-жамоалар 1,5 – 2 йил олдин ФИФА кунларидаги режаларини ишлаб чиқадилар. Шунинг учун бизни улар билан ўйин ўтказишимиз осон эмас. Эндиликда биз ҳам бир йиллик режалар тузиб, ўйинларни ўтказиш бўйича ишларни олиб боряпмиз.\n- Яқинда Кения терма жамоаси бош мураббийи билан суҳбатлашганимда Ўзбекистон терма жамоаси билан ўртоқлик учрашуви ўтказиш икки томон учун ҳам фойдали бўлиши ҳақида айтганди. Буни иложи борми?\n- Албатта иложи бор. Ҳамма бир-бири билан ўйнамоқчи. Футболда ҳурмат юқори даражада турибди. Лекин бошқа муаммо бор: келиб-кетиш. Виза олиш осон эмас. Қаердадир вакцина талаб қилинади. Масалан, мамлакатларда талаб қилинаётган вакциналар ҳам турлича. Пандемия муаммо бўляпти. Яқинда Хитой клуби Тошкентда Осиё Чемпионлар лигасида ўйнаганди, улар ҳалигача шу ерда, хабарингиз борми? Ўз мамлакатига кира олмаяпти, Тошкентда меҳмонхонада туришибди. Уларни қонун-қоидалари мавжуд ва мамлакатига кириб-чиқишида муаммо бор экан. Мен ҳам эшитиб ҳайрон қолдим. Кўряпсизми, бу оддий нарса эмас.\n- Охирги савол: “Нурафшон” Суперлигага тўғридан-тўғри чиқиш вазифасини уддалай олмади. Сиз ҳам у ерда ишладингиз. Жамоа нега бундай аҳволга тушиб қолди?\n- Оддий қилиб айтганда, кўп нарсаларни ўзгартириш керак. Мен ўйлаганимдан ҳам 3-4 баробар кўп экан. Лекин ҳамма ҳаракатда, изланишда. Насиб бўлса, клуб мақсадига эришади. Бу йил бўлмаса, келаси йилга. Ҳамма жойда бўлгани каби у ерда ҳам муаммолар бор. Биринчиси ўз майдони йўқ. Суперлигага чиқмоқчи, аммо клубни майдони йўқ! Лекин раҳбарият ҳаракат қиляпти. Клубни Суперлигага чиқишга имконияти етади. У ердаги жамоа албатта Суперлигада бўлиши керак.\nбалтик буйи давлатлари бн уйнаш кк масалан кучлироги бн\nРежа килсак 10 йиллик\nБиз Европага интилмасдан оддийрок уша олдинги МДХ давлатлари билан олдиндан река килиб уртоклик уйинлари уюштирсак жуда яхши булар эди. Факат кимнингдир Дубайга боргиси келса ушанга караб режа тузавермасдан.....\nУсмон Тошев ЎФАда иш бошлади\nУсмон Тошевга таклиф бор, у "Нурафшон"дан кетяпти...ми?


Товус боқиш ва кўпайтириш - Agronet.uz интернет портали\nТовуслар биринчи навбатда ўз гўзаллиги билан инсонни жалб қилади. Товус боқиш орқали нафақат эстетик, балки яхшигина иқтисодий фойда ҳам олиш мумкин. Товус гўшти ширин таъмга эга ҳамда инсон соғлиги учун фойдалидир.\nҚадимдан товуслар биринчи бўлиб хитойлик, ҳиндистонлик, епропалик бойлар в амалдорлар боғларида ташриф буюрувчиларга гўзаллик намойиш этиши учун боқилган. Товуслар узоқ умр кўрувчи қушлар ҳисобланади, улар 50 йил яшашлари мумкин.\nТовус тухумлари ўртача инкубация даври 27-30 кунни ташкил қилади. Инкубация учун фақат янги, қўйилганига 10 кундан ошмаган тухумлардан фойдаланилади. Товус тухумларини товуқ ёки ўрдак остига босиб чиқариш учун қўйиш мумкин.\nУрғочи товуслар йилига 2 марта полапон очиб чиқарадилар. Бошқа паррандалардан фарқли равишда товус жўжалари тухумдан канотлари ривожланиб чиқади. Улар тухумдан чиққач бир ҳафта ўтгач уча бошлашлари мумкин.\nТовуслар учун катак\nТовус жўжаларининг яшаб кетиш эҳтимоли уларни 2 ойлигигача бўлган яшаш шароитларига боғлиқ. Жўжаларни мувафаққиятли катта қилиш учун иссиқлик таъминланган катак қуриш зарур. Янги туғилган жўжаларни сақлаш учун катак ҳарорати +36°C да бўлиши талаб этилади. Вақт ўтгани сайин ҳароратни ҳар 2-3 градусга пасайтириб бориш мумкин. Икки ой ўтгач катакни иситишни тўхтатса бўлади.\nТовус болалари кўп миқдорда емиш еб тез ўсишади. Овқат идишларида доим емиш ва сувдонда сув бўлиши керак. Овқат идишлари ва сувдонларни катак деворига жўжалар бўйи етадиган қилиб маҳкамлаш мумкин.\nКатак баландлиги камида 2 метр, эни 3 метр бўлади. Умуман олганда катак ўлчамлари унда сақланадиган товуслар сонидан келиб чиқиб ҳисобланади.\nКатакда горизонтал ёғочлар жойлаштириш зарур. Яна бир муҳим жиҳат бошқа паррандалар зарар етказмаслиги учун товус жўжалари жойлашган катак бошқаридан узоқда жойлашиши керак.\nТовуслар кўпайиш мавсуми март ойида бошланиб август ойигача давом этади. Ёш ва бақувват товуслардан яхши насл олиш мумкин. Агар товуснинг патлари туша бошласа унинг насли яшаб кетиш эҳтимоли камайиб кетади. Товуслар кўпинча мустаҳкам жуфтлик бўлишади. Муҳим сабабларсиз уларни ажратиш мумкин эмас. Жуфтлашишнинг биринчи йили урғочи товуслардан тухум кутиш керакмас. Ёши улғайган сари улар 2-3 кун оралатиб тухум қўя бошлайди. Тухумлар сони 4-12 тага етганда, урғочи товус тухумларни йиғиб боса бошлайди. Бутун жуфтлашиш мавсумида тухум олиш учун товусларни ўз вақтида уяларидан чиқариш талаб этилади.\nКўпайиш мавсумида товуслар жуда баланд чинқириқ товуш чиқаришади. Катаклари уйга яқин жойлашгани учун бундай шовқин тез жонга тегиши аниқ. Улар кун давомида ўз “қўшиқ”ларини куйлашлари мумкин. Товусларнинг чинқириқ товуши шунчалик баланд бўладики 5 километр масофага ҳам етиб боради. Одатда бундай сигналларни фақат эркак товуслар чиқаради. Урғочиларини овози анчайин паст ва ёқимли бўлади.\nЧинқириқ овоз муаммоси товусларнинг 3 ёшлигида, жинсий етилиш фурсатида бошланади. Айнан шу пайт товусларда дум ўсиб чиқа бошлайди.\nБу турдаги паррандалар берилган барча турдаги сабзавот ва мева емишлариги танаввул қилишади. Товуслар рациони маккажўхори, сули, буғдой, гуруч, ҳашаротлар личинкалари, ўтлар, мевалар ва сабзавотлар ташкил қилади.\nФақатгина товус жўжаларини боқиш алоҳида эътибор талаб қилади. Жўжалар учун махсус белгиланган озуқалар ва донлар билан озиқлантирилади.\nБоқаётган товусларда қальсий етишмаслиги рўй бермаслиги учун улар озуқасига қальсийга бой унсурлар ёки тухум пучоғини бериш мумкин. Ўз вақтида берилган кальций кўшимчалари товус тухумларини мустаҳкам ва текис бўлишини таъминлайди.


00:00 / 06.06.2011 | eski savollar | 897\nХурматли Шайх Хазратлари мен шу бўлимдаги бир саволнинг жавобини кўриб шундан бир нарсани сўрамоқчи эдим,савол берувчи шундай савол берган бизда узумни яшиги аслида 700 грам чиқади лекин савдогарлар яшиги 1,5 деб хисоблашади шу тўғрими деган саволига деҳқон рози бўлса бўлади деб жавоб берибсиз мени саволим қуйидагича :биз биламизки савдода эваздан холи фойда рибо бўлади бу фиқҳий қоида ,энди яшик ўзи 700 грам бўлса-ю уни 1.5 кг дейилса 800 грамни эвазида хаво турипти бу оддий рибо эмасми?,Ўзингизнинг "Кифоя" китобингизда савдо китобида 110 -бет да шундай гаплар ёзилган "Мойни идиши билан тортиш ва хар сафар идишга "бунча ритл" деб чиқариб ташлаш шарти билан сотиш жоиз эмас" ,юқоридаги мисолни бундан нима фарқи бор,бу ерда хам яшик фалонча кг деб шартлашилволяпти .мен хам шундай савдо жараёни амалда бўлган жойда яшайман яна шуни айтиш керакки биронта деҳқон бу нарсага рози бўлмайди фақат,иложи йўқлигидан сотишади ,чунки яшигини тўғри тортасан деса савдогарлар уни молини олишмайди хамма савдогарлар келишиб олишган (фақат баъзи тақво қилганлари сал нархни ўзгартириб яшигини тўғри чиқариб олишяпти) бечора деҳқон нима қилишини билмай иложи йўқ сотади ,энди "испаренияга" келсак бу умуман деҳқонга алоқаси йўқ нарса савдогар шу испаренияни хисобини олиб шунга тўғри келедигон нархда олиши керак ,бу очиқ ойдин нарса ку ,нега энди савдогарни харажатини дехқонга маълум бир кило орқали юклатилиши керак?!. Ушбу жавобни ўқигандан кейин менда шундай фикр келди:икки томон рози бўлса рибо халол бўлиб кетаверар экан-да деб ўйлаб қолдим . Хурматли Хазрат мен бундай савол беришимдан мақсад умуман фитна қилиш ёки сиздан хато қидириш гапингиз нотўғри дейиш эмас, фақат мени ўйлантирган нарса қанақасига икки томон рози бўлса халол бўлиши мумкин ,мен сабабини билмоқчиман холос жвобингиз учун олдиндан рахмат!\n- Уни мен рибо эмас деганим йўқ. Деҳқон шуни билиб туриб ўзи рози бўлса, нима бўлади? Ўша ноинсоф савдогар, агар шунга рози бўлмасанг, маҳсулотнингни олмайман дейди. Маҳсулотни олмаса, чириб кетади. Сиз фитна қиласизми, қилмайсизми менинг ишим йўқ. Агар ўша деҳқон мазкур ҳосилни ҳаммасини сенга ҳадия қилдим, олавер деса нима дейилади? Бу ерда деҳқоннинг ҳолати эътиборга олинган. Савдогарнинг иши тамоман нотўғри. Буни жонли суҳбатда ҳам кўп айтилган.\nИкки киши Жамоат бўла оладими?\nАллоҳга ғойибона ваъда\nИпатекага уй олиш\nБелкуракни қўлга бериш мумкин эмасми\nАлбатта масжидга обориш керакми?\nГуноҳга аралашиб қолмайманми?\nНомоз вақтида қилинган ҳаракатлар\nАсосий ишдан алохида булган шерикчилик.\nШерикларнинг ишдаги ва фойда зиёндаги хиссаси\nГуноҳми ёки гуноҳ эмас?\nАниқлик киритиб беринг...


Криштиану Роналду иккинчи бор ота бўлиш арафасида?! » Ўзбекистон янгиликлари – Zamin.uz\n29-04-2016 | 21:12\nZAMIN.UZ / Спорт / 29 Апрел 2016 года499\nХабарингиз бор Криштиану Роналдунинг суррогат она дунёга келтирган ўғли бор. Уни Роналдунинг барча оила аъзолари яхши кўришади ва эркалаб Криштианинью деб чақиришади. Ўтган ойда оммавий ахборот воситалари орқали унинг иккинчи бор ота бўлиши ҳақидаги маълумотлар яшин тезлигида тарқалди, деб хабар бермоқда "Qalampir" нашри. Бундай хабарнинг тарқалишига “Real Madrid” ва “Celta Vigo” клублари ўртасидаги ўйин сабаб бўлди. Ушбу ўйин давомида Криштиану тўпни қўлига олди ва футболкасининг ичига тиқди. Бу билан у ҳомиладорлик кўринишини акс эттирди ва ўша дақиқаларда бутун стадион қичқириб юборди. Маълумотларга кўра, футболчилар орасида ҳамкабининг шундай қилиши унинг яқинда ота бўлишидан дарак берар экан. Тинимсиз бахс мунозараларга сабаб бўлаётган ушбу мавзу юзасидан Криштианунинг онаси 63 ёшли Долорес Авейру ўзининг таржимаи ҳоли ҳақида ўтказилган тадбирда қисқа маълумот берди ва ўғлининг иккинчи бор ота бўлиши ҳақидаги хабарлар нотўғри эканини айтди. Бу тадбир Долореснинг таржимаи ҳоли битилган хотиралар китобига бағишлаб ўтказилган эди. Шу билан бирга, у тадбирда ўғли Криштиану ҳақида илиқ сўзларни айтиб ўтди: “Криштиану – жуда яхши фарзанд. У оиласи, дўстлари, яқинларини ҳеч қачон ёлғизлатмайди, чунки у ҳаммамизни яхши кўради...”Маълумотларга кўра, Долореснинг онаси жуда ёш вафот этган ва отаси бир неча бола билан ёлғиз қолган. Тақдир тақазоси билан Долорес Мадейрадаги болалар уйида катта бўлган. Аслида у бу китобни аввалроқ чоп этиш истагида эди. Бироқ Криштиану онасининг бошидан ўтган воқеаларнинг оммага ошкор бўлишини истамаган. У машҳур инсон шу сабабли ўзи ва оиласи, онасининг аянчли ўтмиши, оғир болалик йиллари ҳақидаги қимматли маълумотлар халққа ошкор бўлишини хоҳламайди. Энди бу каби тушунмовчиликлар ортда қолди. Шу сабабли ушбу китобни чоп этишнинг қўрқинчли жойи йўқ. Долореснинг хотиралари битилган китоб айни вақтда дунёнинг кўплаб китоб дўконларига сотувга чиқарилмоқда.


Жаҳонгир Ортиқхўжаев Тошкентда «Медиа Сити» қуришни таклиф қилди\nЖаҳонгир Ортиқхўжаев Тошкентда «Медиа Сити» қуришни...\n29.06.2019 20:39 0 4154\nБугун, 29 июнь куни Тошкент шаҳар ҳокимлиги томонидан Матбуот ва оммавий ахборот воситалари ходимлари куни муносабати билан байрамона кеча ўтказилмоқда. Тадбирда шаҳар ҳокими Жаҳонгир Ортиқхўжаев ҳам иштирок этмоқда.\nҲоким журналистлар билан мулоқотда пойтахтда «Медиа Сити» қуришни таклиф қилди. Бу ҳақда «Xabar.uz» мухбири хабар бермоқда.\n«Дубайда шундай жой бор. Бизда ҳам журналистлар, таҳририятлар, сайтлар учун алоҳида шаҳарча бўлишини хоҳлайман», деди у.\nШунингдек, қўшимча қилди: «Бизни танқид қилишмаган куни худди ишламаётгандек ҳис қиламан ўзимни».\nТошкент Жаҳонгир Ортиқхўжаев «Медиа Сити»\nҲодиса 30/10, 12:35\nТошкентлик фуқаро итларни гўшт учун сўйишда айбланди


«Ер ва компенсация пули берилмагунча ҳеч кимнинг уйи бузилмайди» » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » «Ер ва компенсация пули берилмагунча ҳеч кимнинг уйи бузилмайди»\n«Ер ва компенсация пули берилмагунча ҳеч кимнинг уйи бузилмайди»\nВилоят раҳбари суҳбат давомида Урганч шаҳри ва туман марказларидаги ободончилик ва қурилиш ишлари қандай кетаётгани, шунингдек, уй-жойи бузилаётган аҳолига берилиши шарт бўлган ер ва компенсация масалалари ҳақидаги саволга ҳам жавоб қайтарди.\n«Ҳозирда Хоразм вилоятининг шаҳар ва қишлоқларида «Обод қишлоқ» ва «Обод маҳалла» дастурлари доирасида ободонлаштириш, қурилиш ишлари жадаллаштирилди. Биз бу дастурларни энг чекка қишлоқларда ҳам бажарамиз. Албатта бу ишлар ҳокимлик томонидан қаттиқ назорат остига олинган.\nАҳолини ўзи яшаётган ҳудуддан кўчирмоқчи бўлсак, албатта унинг ўрнига ўзимизни қўйиб кўришимиз керак. Унга таклиф қилинаётган уйда аввало ўзимиз ўтириб, яшаб кўришимиз керак. Агар бизга маъқул бўлса, шундагина уйни бошқаларга таклиф қилишимиз мумкин.\nУрганч шаҳридан кўчирилаётган аҳоли учун бир неча жойлардан ер таклиф қилганмиз. Аммо шаҳар ҳудуди ёки унинг атрофидан ер ажратолмаймиз. Акс ҳолда 20-50 йилдан кейин шаҳар ҳудуди яна кенгаяди, натижада бу уй-жойларни ҳам бузишга, одамларни яна кўчиришга тўғри келади. Шу туфайли, уй-жойлар 100 йил туриши учун шаҳардан узоқроқ жойларни таклиф қилганмиз. Урганч туманидан 2та ҳудудни ажратиб кўрсатдик, аммо одамлар рози бўлмади, ҳудудни узоқ деб ҳисобладилар. Кейин яна бир ҳудудни кўрсатдик.\nТаъкидлаб айтаманки, одамларга ер ажратилиб, компенсация пули тўланганидан сўнг уй-жойларни бузиш ишлари амалга оширилади.\nАҳолини қаерга кўчириламан, мулким нима бўлади деган саволлар ташвишга солмаслиги учун аввал уйма-уй кириб, тушунтириш ишлари олиб бориляпти, огоҳлантириш берилмоқда. Борадиган жойи ҳал этилиб, компенсацияси қопланганидан кейингина кўчириш ишлари бошланмоқда. Лекин кимки зарарим қопланмади, муаммо ижобий ҳал қилинмади деб айтадиган бўлса, уни эшитиб, албатта муаммосини ҳал этишга ҳаракат қиляпмиз. Уй-жой эгасининг ҳар бири билан шартнома тузилмоқда, уч тарафлама келишув битимида томонларнинг хоҳиши инобатга олинмоқда», - деди Фарҳод Эрманов.


Самарқанд шаҳрининг жанубий томонидаги Миёнқол оролида жойлашган Даҳбед қўрғонида бир табаррук зиёратгоҳ борки, бу жой бугунги кунда кўпчилик сайёҳлар учун серқатнов манзилга айланган. Бу ерда, Нақшбандия тариқатини ривожлантиришда ва такомиллаштиришда катта хизматлар қилган – ахлоқшунос, фақиҳ ва илоҳиётчи олим Саййид Аҳмад ибн Мавлоно Жалолиддин Косонийнинг қабри бор. Бу улуғ зот 1461 йили Ахсикент вилояти (ҳозирги Фарғона вилояти)нинг Косон шаҳрида таваллуд топган. Ёшлигиданоқ илмга чанқоқ бўлган Косоний дастлабки илмни ўз юртида олган, сўнгра, Самарқандга келиб ўқишни давом эттирган ва мавлоно Муҳаммад Қозидан илм – маърифат сирларини ўрганган. Саййид Аҳмад Косонийнинг насаблари пайғамбаримиз соллаллоҳу алайҳи васаллам авлодларига бориб тақалади. Шу сабаб, у кишининг сулоласи халқ ўртасида мавқейи баланд эди. Косоний Самарқанд ва Тошкентда ўз билимини оширгач ўз юртига қайтиб боради ва илм-маърифат билан машғул бўлади. Шайбоний Жонибек Султон Косонийга элчи юбориб катта ҳурмат билан ўз саройига чорлайди. Косоний Султоннинг таклифига рози бўлиб, дастлаб, Самарқандга келади ва сўнгра Карманада яшай бошлайди. Сўнгра Жонибек Султон Миёнқолдаги (ҳозирги Даҳбед қишлоғидаги) ер-сувларни унга мулк қилиб беради. Шундан сўнг Саййид Аҳмад Косоний то умрининг охиригача шу ерда яшаб, 1542 йилда вафот этади.\nЖалолиддин Косоний тариқат илмига қўшган катта ҳиссаси учун ислом оламидаги энг улуғ унвонлардан бири Маҳдуми Аъзам унвонига сазовор бўлди. Бу улуғ зот тинмай сермазмун ижод қилди ва тасаввуф, ахлоқ ва илоҳиёт масалаларига оид 30 дан ортиқ рисолалар ёзди. Шунингдек, Маҳдуми Аъзам тоат-ибодатда камтарликни афзал билган, зикр ва намознинг хуфия шакли, яъни, ортиқча дабдабасиз ва намойишкорона бўлмаган шаклини маъқул кўрган. Бу улуғ зот бағоят камтарона яшаб, то умрларини охиригача ўз меҳнатлари билан кун кечирган. Ўз даврининг жуда кўплаб етук олимлари, шоирлари ва давлат арбоблари Маҳдуми Аъзамга қўл беришиб мурид бўлганлар. Жумладан, Заҳириддин Муҳаммад Бобур, Жўйборий хожалардан Муҳаммад Ислом, Шайбоний ҳукмдорлардан Убайдуллахон, Абдулазизхон ва Жонибек Султон ва шу кабилар. Махдуми Аъзамнинг обру-эътибори нафақат Мовароуннаҳр, балки, Хуросон ва Ҳиндистонда ҳам жуда баланд эди. Шу сабабли бу мамлакатларда минг-минглаб мусулмонлар Махдуми Аъзамни ўзларига пир деб билганлар.\nШу ўринда Махдуми Аъзам яшаган Даҳбед қўрғони ҳақида ҳам гапириб ўтмоқ лозим. Тарихий манбаларда айтилишича, Даҳбеднинг тупроғи серунум, ҳавоси тоза ва суви мўл бўлган. Дастлабки Шайбоний ҳукмдорлар давридаёқ Даҳбеднинг атрофи баланд девор билан ўралиб қўрғон қилинган ва бир неча дарвозалар ўрнатилган эди. Аштархонийлар даврида Даҳбеднинг мавқеи ошиб борди ва у туман марказига айланди. Самарқанд ҳукмдори Ялантўшбий Баҳодир Даҳбеднинг ободончилиги борасида катта хизматлар қилганлиги маълум. Ялангтўшбий Бойхўжабийнинг ўғли бўлиб, ўзбекларнинг олчин уруғидан чиққан ва Махдуми Аъзамнинг набираси Хожа Ҳошим Даҳбедийга қўл бериб, унинг муриди бўлган. Ялангтўшбий ўз пирининг бобоси Махдуми Аъзамнинг қабри устида даҳма қурдирган ва йирик масжид барпо қилган. Бу масжид олти устунли ва ўн икки қуббали хонақоҳ, таҳоратхона ҳамда қўшимча хоналардан иборат йирик иншоот бўлган. Шунингдек, Ялангтўшбий бу ерда илми толиблар учун ҳашаматли мадраса ҳам қурдирган. Топган мол-мулкини хайрли мақсадлар ва илм маърифатга сарфлаган Ялангтўшбий милодий 1656 йили Самарқандда вафот этган ва ўз васиятига кўра Даҳбедда пири-устози Ҳожа Ҳошим (Махдуми Аъзамнинг невараси)нинг оёқ томонларига дафн этилган. Шунингдек, у ерга Ялангтушбийнинг қизи Ойбиби хоним ҳам дафн қилинган.\nДаҳбеддаги Маҳдуми Аъзам зиёратгоҳида бугунги кунгача жами 47 та қабртош сақланган бўлиб уларни кўпчилигининг шахсиятлари аниқланган. Ҳозирги кунда Маҳдуми Аъзам тарихий зиёратгоҳига кирувчи даҳма, масжид ва хонақоҳлар таъмирланиб, атрофлари ободонлаштирилди. Маҳдуми Аъзам қолдирган бой маънавий мерос бугунги кунда кенг миқёсда ўрганилмоқда ва бу улуғ зотнинг айрим асарлари катта нусхада чоп этилмоқда.\n1058 марта ўқилди\nДругие материалы в этой категории: « Имомга отилган тош иймонга тегади\tОдам алайҳиссаломнинг қандай мўъжизалари бўлган? »


сана : 09-03-2017 / Муносабат\nИнтернетдан илк харидни 2006 йили ziyouz.com домени ва хостинггига пул тўлаш билан амалга оширгандим. Илк моддий маҳсулот учун онлайн харидини бундан икки йил олдин смартфонимга ғилоф ва ҳимоя плёнкасини Ebay тармоғидан сотиб олиш билан бошлаганман.\nСкруж Макдак ва "Ўрдаклар қиссалари" мультсериали янги вариантда экранларга қайтмоқда\nсана : 09-03-2017 / Маданият\nDisney киностудияси ҳозирда ҳам болажонлар завқланиб кўрадиган 1990-йилларда яратилган "Ўрдаклар қиссалари" мультсериалининг янги вариантини яратди.\nМХХ хорижга 72 минг доллардан ортиқ маблағни олиб чиқиб кетмоқчи бўлган давлат хизматчисини қўлга олди\nсана : 09-03-2017 / Жамият\nЎзбекистон миллий хавфсизлик хизмати хорижга контрабанда олиб чиқиб кетаётган навбатдаги қонунбузарни қўлга олди.\nсана : 09-03-2017 / Қизиқарли фактлар\nҚадимийлик ва замонавийликни ўзида жамлаган Исроил давлати дунёни ўзига жалб этиб келади. Тараққиёти ва табиати, тиббиёти ва технологиялари билан бу кичик давлат жаҳонда мустаҳкам ўрин эгаллаган. Бугун яҳудийлар давлатига оид 10 қизиқарли фактни эътиборингизга ҳавола қиламиз.\nсана : 09-03-2017 / Саломатлик\nСурункали уйқусизликдан қутулиш учун иложи борича тўшакда камроқ вақт ўтказиш керак, деб ҳисоблайди Пенсильвания университети олимлари. Якуний хулосалар бедорлик билан курашиш учун уйқу давомийлигини қисқартириш кераклиги тўғрисидаги юқорида айтиб ўтилган фикрларни тасдиқлади.


АҚШ Сурияга ракеталар билан ҳужум қилди - BBC O'zbek\nАҚШ Сурияга ракеталар билан ҳужум қилди\nАҚШ ракеталари Сурияни нишонга олди\nАҚШ кимёвий ҳужумга жавоб сифатида Сурия ҳаво базасини ракеталар билан бомбалади. "Томагавк" русумли 59 қанотли ракета Американинг Ўрта ер денгизидаги ҳарбий кемаларидан учирилган. Президент Дональд Тармп ракеталар Хомс шаҳридаги Шайрат ҳаво базасини нишонга олганини билдирган. Сурия армиясига кўра, ҳужумлар натижасида 6 киши ҳалок бўлган ва катта миқдорда моддий йўқотиш бўлган.\nБу Сурияда уруш бошланганидан бери Президент Асадга қарши АҚШ томонидан илк ҳарбий амалиётдир. Сурия ҳукуматини қўллаб келаётган Россия ҳужумларни қоралаган. Президент Путиннинг матбуот котиби Дмитрий Песков ушбу ҳужумларни "мустақил давлатга нисбатан агрессив ҳаракат" дея баҳолаган. "Президент Путин Америка томонидан Сурияга қилинган зарбаларни ўйлаб топилган сабаб билан халқаро ҳуқуқ меъёрларини бузган ҳолда суверен давлатга нисбатан агрессия деб ҳисоблайди. Бу қадам шу вақтгача ҳам ночор аҳволда бўлган Америка-Россия муносабатларига жиддий зарар беради", - деган Песков.\nИдлиб вилоятидаги Хон Шейхун шаҳрига бўлган кимёвий ҳужум болалар доҳил ўнлаб одамнинг умрига зомин бўлган эди. Кимёвий ҳужумдан бир неча кун ўтиб пайшанба куни маҳаллий вақт билан тонгги 4:40 да Америка ракеталари Асад ҳаво базаларини нишонга олган. Флоридадаги қароргоҳидан туриб гапирган Дональд Трамп Башар Асадни "бегуноҳ фуқароларга кимёвий ҳужум уюштирган диктатор" деб атаган. У кимёвий қуроллар ишлатишнинг олдини олиш мақсадида "Америка миллий хавфсизлик манфаатлари" йўлида ҳаракат қилганини билдирган. "Бу кеча мен барча миллатларни Суриядаги қон тўкилиши ва одамларнинг ўлишига ҳамда ҳар қандай кўринишдаги терроризмга барҳам берилишига гувоҳ бўлишга чақираман", - деган у. Британия ҳукумати АҚШ бомбаларини "ёввойиларча қўлланилган кимёвий ҳужумларга мос жавоб" дея баҳолаган. Минтақада яна бир таъсирли давлатлардан бири Эрон ушбу ҳужумларни қоралаб чиққан. Эронга кўра бу каби бир томонлама ҳужумлар минтақадаги жангариларни кучайтиради ва вазиятни чигаллаштиради. Фото муаллифлик ҳуқуқи\nПентагоннинг хабар беришича, Сурия ҳукумат кучларини қўллаб қувватловчи Россия ҳарбийлари ракеталар учирилишидан олдин огоҳлантирилган.Баёнотдан маълум бўлишича, денгиздан учирилган ракеталар Шайрат аэродромидаги учоқлар, ангар, қурол-яроқ заҳиралари ва радарларни нишонга олган. Пентагон Сурия армияси томонидан кимёвий ҳужум уюштирган учоқларни кузатганини ва айнан Шайрат аэродромидан фойдаланганини билгани учун уни бомбалаганини айтган. 5 апрелдаги кимёвий ҳужум5 апрел куни эрталаб Идлиб вилоятининг Хан-Шайхун шаҳридаги бомбардимонлар натижасида ўнлаб одамлар ҳалок бўлган.Қурбонларнинг кўпчилигида оғир кимёвий захарланиш асоратлари кузатилган.Сурия ҳарбийлари кимёвий қурол ишлатганини рад этмоқда.Уларга кўра, заҳарли газлар Ал-Қоидага алоқадор "Ҳайят Таҳрир аш-Шом" гуруҳи томонидан ишлатилган.Россия ҳарбийларининг фаразича, Сурия ҳаво кучлари жангариларнинг кимёвий қурол сақланган йирик омборини нишонга олган.Туркияда ўтказилган текширувлар Суриянинг Идлиб вилоятида тинч аҳолига қарши кимёвий қурол ишлатилганини тасдиқлаган.Сурия ҳарбийлари кимёвий қурол ишлатганини рад этмоқда.\nСурия шимолида киёвий ҳужум\nБизни Telegram орқали ҳам кузатиб боринг: https://t.me/bbcuzbek


ФУҚАРОЛАРНИНГ СИЁСИЙ ФАОЛЛИГИ - Ўзбекистон овози газетаси\nФУҚАРОЛАРНИНГ СИЁСИЙ ФАОЛЛИГИ\nдемократик ислоҳотларнинг самарали кечишига хизмат қилади\nУрганч шаҳрида сайлов жараёнида фуқароларнинг сиёсий фаоллигини оширишда ЎзХДП ташкилотларининг вазифаларига бағишланган семинарда бу ҳақда алоҳида таъкидланди.\n— Сайловлар сиёсий партияларнинг жамиятдаги ўрни, аҳоли ўртасидаги обрўсини белгилаб беради. Ўтган давр мобайнида сайловчилар ишончини амалий ишларимиз билан оқлаган бўлсаккина, келгуси сайловларда юқори натижаларга эриша оламиз.\nБуни барча даражадаги ЎзХДП ташкилотлари, партиянинг Олий Мажлис Қонунчилик палатасидаги фракцияси, халқ депутатлари маҳаллий Кенгашлардаги депутатлик бирлашмалари англаши, авваламбор, аҳолининг ижтимоий муҳофазага муҳтож қатлами манфаатларини ҳимоя қилиш, ҳудудларни ижтимоий-иқтисодий ривожлантириш, иш ўринлари ташкил этиш, касб-ҳунар коллежлари битирувчилари бандлигини таъминлаш каби долзарб масалаларни ҳал этишни ўзининг бош вазифаси, деб ҳисоблаши зарур.\nШунингдек, партия тизимида ёшлар ҳамда хотин-қизларнинг ижтимоий-сиёсий фаоллигини янада оширишга қаратилган лойиҳаларни, ишларни кучайтириш, уларнинг ташаббускорлиги, куч ва имкониятларидан унумли фойдаланиш талаб этилади.\n— Сайлаш ва сайланиш ҳуқуқи қонунларимизда кафолатланган. Фақатгина унинг ҳаётда қанчалик ўз ифодасини топаётгани муҳим аҳамиятга эга. Фуқароларнинг сиёсий, ҳуқуқий онги юқори бўлса, мамлакатда сиёсий жараёнлар изчил давом этади. Бу эса демократик ислоҳотлар самарасини белгилайди.\nКўппартиявийлик шароитида сиёсий-ҳуқуқий маданият бирламчи аҳамият касб этади. Юртимизда ҳукм сураётган тинчлик, изчил тараққиёт негизида катта меҳнат ётгани, инсонпарвар қонунлар амалда эканини ҳар кун, ҳар сония фуқароларга етказишимиз керак.\nБугунги семинардан кўзланган асосий мақсад аҳоли, айниқса, ёшлар ҳамда хотин-қизларнинг ҳуқуқий маданиятини ошириш, уларни сайловга оид қонунчилик асослари билан таништириш, юртимизда амалга оширилаётган демократик ислоҳотлар ҳақида маълумот бериш, бу жараёнда Ўзбекистон Халқ демократик партиясининг иштироки, мақсади ҳамда амалий ишларидан хабардор қилишдир.\nМуяссар РАҲИМОВА, ЎзХДП «Фаол аёллар» қаноти Хоразм вилоят бўлими етакчиси:\n— Вилоятда партия аъзоларининг қирқ фоизини хотин-қизлар ташкил этади. Халқ депутатлари маҳаллий Кенгашларда 27 нафар аёл депутатимиз фаолият кўрсатмоқда. Сиёсий онгнинг ўсиб бориши, ҳуқуқий маданиятнинг юксалиши аёлларнинг жамиятдаги фаоллигини таъминлаяпти. Жорий йил давомида хотин-қизларнинг ҳуқуқий, тиббий маданиятини оширишга қаратилган бир қатор тадбирлар ўтказдик.\nУларда аҳолини ўйлантираётган муаммолар ҳам аниқланмоқда. Мисол учун яқинда ўтказилган тадбирда Қўшкўпир саноат касб-ҳунар коллежида ўқувчилар давомади талаб даражасида эмаслиги маълум бўлди. Сабаби, уларнинг аксарияти 15-20 километр узоқдаги қишлоқлардан қатнашар экан. Автобус қатнови йўлга қўйилмаган. Бу масалани ҳал қилиш учун депутатлар, партиямиз фаоллари иштирокида чоралар кўрилмоқда.\nДемак, ҳар бир ўтказилаётган тадбир, амалий ишлар билан мустаҳкамланиши, ундан аҳоли манфаат кўриши, ҳудудлардаги ижтимоий-иқтисодий масалалар ўз ечимини топишига туртки бўлиши зарур.\nКамол ЖУМАНИЁЗОВ, ЎзХДП «Истиқбол» ёшлар қаноти Хоразм вилоят бўлими фаоли:\n— Ҳозирда вилоятда партия аъзоларидан етти минг нафарини ёшлар ташкил этади. Олий ўқув юрти талабалари орасида партияларга бўлган муносабат, сиёсий жараёнларга қизиқишни ўрганиш мақсадида сўровномалар ўтказяпмиз. Улар иштирокида маҳаллий Кенгашлардаги депутатларимиз билан учрашувлар, давра суҳбатлар ташкил этяпмиз.\nМазкур учрашувларда ёшлар бугунги депутат ким, унинг ваколатлари нималардан иборат, деган саволларга жавоб олишмоқда. Бундай тадбирлар натижасида ёшларда сиёсий партияларга қизиқиш, депутат сифатида бу жараёнларда иштирок этиш иштиёқи пайдо бўлмоқда.\nАйнан шундай мулоқотлар самараси ўлароқ кўпгина ёшлар сафимизга қўшилди. Демак тадбирларимиз самара бермоқда. Ўзаро мулоқотларнинг янада таъсирчан усулларини амалиётга жорий қилишимиз талаб этилади.\nМуҳаббат САЛАЕВА, вилоят «Олима» хотин-қизлар уюшмаси аъзоси:\n— Уюшмамиз ўз сафида илмий изланишлар олиб бораётган олима аёлларни бирлаштирган. Ўзбекистон ХДПнинг олиб бораётган кенг кўламдаги фаолияти билан танишдик. Айниқса, «Фаол аёллар» қаноти амалга ошираётган ишлар кўп жиҳатдан бизнинг мақсад-вазифаларимизга ҳамоҳанг. Шу боис уюшмамизнинг 8 нафар аъзоси ЎзХДПга кириш истагини билдирди. Эндиликда юрт истиқболи, фуқароларимиз фаровонлиги каби умумий мақсадларимиз йўлида биргаликда ҳаракат қиламиз.\nТадбирда аҳолининг сайлов соҳасига оид ҳуқуқларини таъминлаш учун сиёсий ижтимоий, маданий тадбирлар мунтазамлигига эришиш, партияга фаол ҳаётий позицияга эга, ғояларимизни тарғиб этиш ва рўёбга чиқаришда ҳамқадам бўладиган фуқароларни жалб қилиш каби долзарб масалаларга алоҳида эътибор қаратилди.\nСеминар давомида иштирокчиларни қизиқтирган саволларга жавоб қайтарилди. Эллик нафардан зиёд ёшлар, хотин-қизларга партияга аъзолик гувоҳномалари топширилди.


Депутат ташаббуси: "Жаматак" МФЙда янги трансформатор ўрнатилди | O'zLiDeP\nДенов туманидаги "Жаматак" маҳалласида тез-тез электр энергиясида узилишлар рўй берарди. Бундан азият чеккан маҳалла аҳли ушбу муаммо юзасидан O'zLiDeP Денов туман Кенгаши депутати А. Холматовга мурожаат қилишди.\nДепутат дарҳол маҳалла ҳудудига бориб, вазиятни ўрганди. Чунки муаммонинг сабабини билмай туриб, уни бартараф этиш мушкул-да.\nЎрганишлар шуни кўрсатдики, маҳалла ҳудудига ўрнатилган 250 Кв.лик трансформаторнинг имконияти етмас экан. Депутат тезда тегишли ташкилотларга сўровлар чиқарди ва бу ишни охирига етиш учун имкон ахтара бошлади.\nНиҳоят, кўп уринишлардан сўнг, депутатнинг саъй-ҳаракати билан 250 Кв. кўп йиллар давомида кучсиз бўлиб ишлаган трансформатор ўрнига Энергетика вазирлиги томонидан янги замонавий 400 Кв. ли янги трансформатор ўрнатилди. Ҳудуд аҳолиси ҳамда хонадонлар сони кўпайиб, электр энергиясига бўлган эҳтиёж ортгани боис узилишлар бўлган. Эндиликда маҳалла аҳли бундан мамнун.\nАгар ҳар бир халқ вакили шу тартибда фидойилик билан ишласа, яхши натижаларга эришиш мумкин. Шу билан бирга, одамлар ҳам ўзлари сайлаган депутатдан рози бўлишади.\nДепутатлар сайловчиларга берган ваъдасини бажарди


ТИББИЁТДА АМАЛИЙ ИШЛАР САМАРАСИ\n— Ҳозирги кунда бирлашмамизга қарашли тиббиёт муассасаларида 262 нафар врач, 1200 нафарга яқин ўрта тиббиёт ходимлари ишлайди, — дейди Тайлоқ туман тиббиёт бирлашмаси бошлиғи Гулнора Рустамова. — Врачларнинг 107 нафари, ўрта тиббиёт ходимларининг 406 нафари малака тоифасига эга.\nТуманда мамлакатимиз Президентининг 2017 йил 19 мартдаги “Ўзбекистон Республикасида бирламчи тиббий-санитария ёрдами муассасалари фаолиятини ташкил этишни янада такомиллаштириш чора-тадбирлари тўғрисида”ги қарори асосида бир қатор ишлар амалга оширилганига гувоҳ бўлдик. Энг аввало, туман марказий шифохонаси ва кўптармоқли поликлиниканинг инвестиция дастури асосида реконструкция қилинганлигини айтиб ўтиш жоиз. Ҳовлидаги саранжом-саришталик, бўлимлардаги орасталик, жиҳозларнинг жой-жойига қўйилганига ҳавас қиласан.\nТумандаги мавжуд 22 та қишлоқ врачлик пунктларидан 7 таси оптималлаштирилган. Бунинг натижасида 2 та қишлоқ оилавий поликлиникаси ташкил этилибди. Узоқ ҳудудлардаги 6 та қишлоқ врачлик пунктлари эса сақлаб қолинган.\nАйни пайтда туманда 1220 қатнов қувватига эга 9 та бирламчи тиббий санитария ёрдами муассасалари мавжуд. 2018 йилда инвестиция дастури асосида Украч қишлоқ оилавий поликлиникасига 800 миллион сўм маблағ ажратилиб, ҳозирги кунда таъмирлаш ишлари олиб борилмоқда. “Обод қишлоқ” дастури асосида Бахшитепа ва Адас қишлоқ тиббиёт муассасаларида 830 миллион сўм ҳажмидаги қурилиш ишлари амалга оширилаяпти.\nБиламизки, кадрлар салоҳиятини ошириш аҳолига малакали тиббий хизмат кўрсатишни янада яхшилашда энг муҳим омилдир. Шу сабаб ҳам заҳира кадрлар тайёрлашга эҳтиёж ортиб бормоқда. Тайлоқда ҳам шундай. Айниқса, бу ерда нефролог, гематолог, болалар невропатологи, болалар психиатри, болалар офтолмотологи, анестезолог-реаниматолог, логопед, терапевт, умумий амалий шифокорлари каби тор мутахасассисликларга эҳтиёж катта. Маъмурият раҳбарияти эса бу масалани ҳал этиш учун биринчи галда маҳаллий кадрларни ишга жалб этишга ҳаракат қилмоқда. Масалан, Тайлоқ вилоят маразига жуда яқин жойлашган. Бу эса кўпгина кадрларнинг шаҳарда касалхоналарга ишга жойлашиш истагини кучайтиради. Туман тиббиёт бирлашмасида эса ишга жалб этилаётган ёш кадрларнинг муаммоларини ўрганиш ва уларни ҳал этишга эътибор кучайтирилаяпти.\nМамлакатимиз Президентининг 2017 йил 29 мартдаги “Аҳолини мақсадли патронаж билан қамраб олиш, уларда тиббий маданиятни шакллантириш ҳамда оила ва таълим муассасаларида соғлом турмуш тарзини тарғиб этиш тўғрисида”ги ҳамда Вазирлар Маҳкамасининг 2017 йил 13 сентябрдаги “Бирламчи тиббий-санитария ёрдами муассасаларида тиббий хизматлар сифатини яхшилашга, ўтказилаётган профилактика тадбирларининг самарадорлиги учун маъсулиятни оширишга доир қўшимча чора-тадбирлар тўғрисида”ги қарорлари ижросини таъминлаш борасидаги ишлар билан қизиқдик. Маълум бўлишича, бу борада бажарилаётган ишлар кўлами ҳам кенг экан. Масалан, поликлиникада электрон навбатни йўлга қўйиш учун “Саломатлик-3” дастури асосида режали ишлар амалга оширилмоқда. Кўп тармоқли марказий поликлиника ходимлари фаолиятини рейтинг асосида баҳолашга ўтилган.\nҲар ҳафтанинг бир куни патронаж куни деб эълон қилинган. Туман ҳудудидаги барча оилалар тиббиёт бирлашмаси ва унинг жойлардаги муассасалари билан бемалол боғланиш имкониятига эга. Аҳоли тиббиёт бирлашмаси бошлиғи ёки унинг ўринбосарлари билан телефон орқали мулоқот қилиши мумкин.\nБирлашма раҳбари маъмурият томонидан тез тиббий ёрдам бригадалари билан қай даражада иш олиб борилаётгани ҳақида ҳам гапириб берди. Жойларда бўлганимизда шифокорларнинг чақириқларга ўз вақтида етиб келаётгани, малакали тез тиббий ёрдам кўрсатилаётгани, таъмагирлик каби хунук холатларга чек қўйилгани ҳақида одамлар томонидан сўз юритилди. Улар бу борада шифокорлардан мамнунлигини изҳор этишди.\n—Бироқ, бу соҳада хали қилиниши лозим бўлган ишлар кўп, — дейди бирлашма бошлиғи. — Бу каби муаммоларни бутунлай бартараф этиш учун раҳбар ходимларнинг тез тиббий ёрдам бригадалари билан биргаликда чақириқларга чиқиб, кўрсатилаётган тиббий ёрдам билан танишиши йўлга қўйилди. Аҳоли билан учрашиб, уларнинг фикрини ўрганиш эса тизимдаги айрим салбий холатларни ўз вақтида аниқлашга, уларни тезда бартараф қилишга ёрдам бермоқда.\nТуманда тез тиббий ёрдам врачлари томонидан даволаш-диагностика стандартларига амал қилган ҳолда малакали тиббий ёрдам кўрсатилаётганлиги бўйича кундалик назорат ўрнатилгани ҳам қувончли ҳол. Чақириқларнинг ҳаққонийлигини ўрганиш бўйича чақириқлар амалга оширилган хонадонларга ташриф буюрилиб, сўровлар асосида текширилмоқда. Қисқаси, Тайлоқда тиббиётдаги ислоҳотларга жадал киришилган. Бундай эзгу ишдан бирор бир тиббиёт ходимининг четда қолмасликка ҳаракат қилаётгани янада қувончлидир.


Исроил мудофаа вазири зўравонлик кучайиши мумкинлигидан огоҳлантирди\n05 декабр 2020, Тошкент вақти: 05:04\nИсроил Мудофаа вазири Эҳуд Барак.\nФаластин жанггарилари билан Исроил кучлари ўртасида содир бўлган тўқнашувда беш киши ўлгани ва қарийб ўттиз киши яраланганидан кейин Исроил Мудофаа вазири Эҳуд Барак зўравонлик кучайиши мумкинлигидан огоҳлантирди.\nИсроил ҳарбийларига кўра, фаластинлик жанггарилар уюштирган ракета ҳужумида тўрт нафар Исроил аскари яраланган.\nБунга жавобан Исроил армияси танклари Ғазо шаҳридан шарқда жойлашган минтақаларни ўққа тутган.\nФаластинлик шифокорларга кўра, Исроил танклари ҳужумида тинч аҳолидан беш киши ўлган, 26 нафари яраланган.